|  |  |  |  |
| --- | --- | --- | --- |
|  | |  |  |
| REPUBLIKA HRVATSKA  KARLOVAČKA ŽUPANIJA | |  |
|  | GRAD KARLOVAC |  |

GRADSKO VIJEĆE

KLASA:

URBROJ:

Karlovac, \_\_\_\_\_\_ 2025. godine PRIJEDLOG

Na temelju članka 35. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19 i 144/20) i članka 34. i 97. Statuta Grada Karlovca („Glasnik Grada Karlovca“ br. 7/09, 8/09, 3/13, 6/13, 1/15-pročišćeni tekst, 3/18, 13/18, 6/20, 4/21, 9/21-potpuni tekst i 10/22), Gradsko vijeće grada Karlovca na \_\_\_\_ sjednici održanoj dana \_\_\_\_\_\_\_\_ 2025. godine donosi

Z A K L J U Č A K

o usvajanju skraćenog zapisnika sa 7. sjednice Gradskog vijeća Grada Karlovca

I.

Usvaja se skraćeni zapisnik sa 7. sjednice Gradskog vijeća Grada Karlovca održane dana 30. listopada 2025. godine u tekstu kako je dostavljen vijećnicima s pozivom za 8. sjednicu Gradskog vijeća Grada Karlovca.

II.

Zapisnik se nalazi u prilogu ovog Zaključka i čini njegov sastavni dio.

PREDSJEDNIK

GRADSKOG VIJEĆA GRADA KARLOVCA

Mario Jovković, mag.psych.

DOSTAVITI:

1. Upravni odjel za poslove gradonačelnika, ovdje
2. Predsjednik Gradskog vijeća, ovdje
3. Dokumentacija
4. Zapisnik
5. Pismohrana

|  |  |  |  |
| --- | --- | --- | --- |
| Slika na kojoj se prikazuje tekst, isječak crteža  Opis je automatski generiran | |  |  |
| REPUBLIKA HRVATSKA  KARLOVAČKA ŽUPANIJA | |  |
| Slika na kojoj se prikazuje tekst, keramičko posuđe, porculan  Opis je automatski generiran | GRAD KARLOVAC |  |

GRADSKO VIJEĆE

GRADA KARLOVCA PRIJEDLOG

Z A P I S N I K

sa 7. sjednice Gradskog vijeća grada Karlovca održane dana 30. listopada 2025. godine, s početkom u 10:00 sati u Velikoj vijećnici Gradskog vijeća grada Karlovca, Banjavčićeva 9.

NAZOČNI VIJEĆNICI: Mario Jovković, predsjednik, Frane Kaleb, potpredsjednik, Ehlimana Planinac, potpredsjednica, Dimitrije Birač, Petra Birman (napušta sjednicu u 13:10), Dragutin Belavić, Dražen Blažević, Hrvojka Božić, Marijeta Ćelić, Vesna Horvat, Ervin Jančić, Luka Kučinić (napušta sjednicu u 15:40), Danijela Magdić, Tihomir Mamić, Mirjana Mladenović, Alenko Ribić, Sandra Skolan, Marin Svetić, Marta Šavor – Radičević (napušta sjednicu u 16:15), Ivana Zaborski, Dobriša Adamec.

OSTALI NAZOČNI: Damir Mandić, dipl.teol., gradonačelnik, Ivana Fočić, mag.rel.int., zamjenica gradonačelnika, Vlatko Kovačić, mag.iur., viši savjetnik za pravne poslove i poslove gradonačelnika, Dijana Kujinek, mag.nov., pročelnica Upravnog odjela za poslove gradonačelnika Karolina Burić, dipl.oec., pročelnica Upravnog odjela za proračun i financije, Snježana Cindrić, mag.oec., pročelnica Upravnog odjela za komunalno gospodarstvo, promet i mjesnu samoupravu, Draženka Sila Ljubenko, prof. pedagog., pročelnica Upravnog odjela za društvene djelatnosti, Robert Vodopić, dipl.oec., službenik ovlašten za privremeno obavljanje poslova pročelnika Upravnog odjela za gospodarstvo, razvoj grada i fondove EU, Marina Pavić Črne, mag.iur., pročelnica Upravnog odjela za imovinsko pravne poslove i upravljanje imovinom, Irena Grčić, mag.oec., pročelnica Službe za javnu nabavu, Vesna Ribar, dipl.ing.građ., pročelnica Upravnog odjela za prostorno uređenje i poslove provedbe dokumenata prostornog uređenja, Anita Trbuščić, dipl.oec., pročelnica Službe za provedbu ITU mehanizma, Ivan Uđbinac, mag.oec., Upravitelj Službe – Vlastitog pogona grada za obavljanje komunalne djelatnosti, Jasminka Maslek, dipl.oec., pročelnica Službe za unutarnju reviziju, Ljerka Horvat, dipl.iur., viša savjetnica za pravne poslove, Miroslav Vukovojac, Tomislav Vukelić,n Zdravko Eremić, Matija Furač, Vanda Basta, Vlatko Ivka, Kristina Čunović, Milivoj Juras, Danka Pavletić, Anita Štefanac, Margarita Maruškić Kulaš, Dario Smojver, Marina Burić, Željko Šančić, Suzana Šnajdar, Ivan Gojmerac, Renata Kučan, Goran Jakšić, predstavnici medija.

ZAPISNIČARKA: Mirna Mileusnić.

Sjednicu otvara gospodin Mario Jovković, predsjednik Gradskog vijeća grada Karlovca, pozdravlja sve nazočne u vijećnici, te konstatira da je u vijećnici nazočno 21 vijećnik od ukupno 21 vijećnik, što znači da se mogu donositi pravovaljane odluke i zaključci.

Predsjednik Gradskog vijeća grada Karlovca predložio je slijedeći:

D N E V N I R E D

1. Usvajanje skraćenog zapisnika s 4. sjednice Gradskog vijeća Grada Karlovca,
2. Usvajanje skraćenog zapisnika s 5. sjednice Gradskog vijeća Grada Karlovca,
3. Odluka o dugoročnom kreditnom zaduženju Grada Karlovca,
4. Odluka o stavljanju izvan snage Provedbenog urbanističkog plana Banija-Ilovac II etapa,
5. Odluka o stavljanju izvan snage Provedbenog urbanističkog plana Luščić – Luščić 4,
6. Odluka o stavljanju izvan snage Detaljnog plana uređenja Luščić 1,
7. Odluka o izboru članova za 8. saziv Savjeta mladih Grada Karlovca,
8. Odluka o vrijednosti boda komunalne naknade,
9. Odluka o davanju na upravljanje i korištenje Motocross staze Logorište,
10. Odluka o prijenosu prava vlasništva zemljišta bez naknade na Republiku Hrvatsku, u svrhu zahvata u prostoru – građenja dijela državne ceste 545, dionice užeg gradskog prstena od Krležine ulice do Ulice Marina Držića u Karlovcu, na području grada Karlovca,
11. Odluka o pokretanju postupka raspolaganja nekretninama u k.o. Karlovac I na temelju javnog natječaja,
12. Odluka o drugoj izmjeni Odluke o raspoređivanju sredstava Proračuna Grada Karlovca namijenjenih financiranju političkih stranaka i nezavisnih vijećnika Gradskog vijeća Grada Karlovca za 2025. godinu,
13. Pravilnik o stavljanju izvan snage Pravilnika o ocjenjivanju službenika i namještenika u upravnim tijelima Grada Karlovca,
14. Zaključak o prihvaćanju godišnjeg Izvješća o ostvarenju plana i programa rada Dječjeg vrtića Četiri rijeke za 2024./2025. pedagošku godinu,
15. Zaključak o prihvaćanju godišnjeg Izvješća o ostvarenju plana i programa rada Dječjeg vrtića Karlovac za 2024./2025. pedagošku godinu,
16. Rješenje za odobrenje postavljanja štanda/klupe za prodaju voća i povrća na privatnom zemljištu na adresi Dubovac 6 u Karlovcu.

Predsjednik Gradskog vijeća stavlja na raspravu prijedlog dnevnog reda.

Budući da nije bilo rasprave, članovi Gradskog vijeća su sa 21 glasom ZA od nazočnih 21 vijećnika u vijećnici glasali za predloženi dnevni red. Predsjednik utvrđuje da je dnevni red usvojen sa 21 glasom ZA.

Prije prelaska na rad prema usvojenom dnevnom redu predsjednika Gradskog vijeća, a u skladu sa člankom 80. Poslovnika o radu Gradskog vijeća grada Karlovca održat će se aktualni sat.

**AKTUALNI SAT**

**ALENKO RIBIĆ:**

Zahvaljujem, gospodine predsjedniče, imam ispred kluba, ovoga, 3 pitanja. Možda će prvo pitanje biti koju sekundu duže, ali ću biti u okviru 3 minute. Naime, vrtić Gaza i Franjevački samostan i Župa Presvetog trojstva dugi niz godina imaju zajedničku suradnju, pogotovo prilikom božićnih, uskršnjih blagdana, kićenje bora i tako dalje. Od 95. godine svećenik dolazi u vrtić i povodom Dana kruha blagoslovi kruh i izmoli se uvijek neka kratka molitva. Mislim, ove godine u vrtiću Gaza imali smo jednu situaciju, prema mojim informacijama i prema informacijama koje sam dobio od roditelja i zamoljen sam da ovo istaknem. Jedna od djelatnica vrtića, znači, istaknuta članica lijeve političke jedne opcije, zahtijevala je da se od roditelja traži privola, prvi puta nakon 95. godine, znači, za dolazak svećenika i za molitvu. Prema informacijama koje posjedujem, 2 do 3 djelatnice su se još pridružile. Smatram da takav postupak otvara pitanje poštovanja tradicije, vrijednosti većine naših sugrađana. Hrvatska je, podsjetimo, većinski katolička zemlja i više od 80% građana izjašnjava se katolicima, s time da ne umanjujem sve ostale vjeroispovijesti, ovoga i poštujem i sve, da se odmah ogradim, da ne bi bilo, da mi se ne bi nešto imputiralo. Blagoslov kruha i zahvalnost za plodove zemlje dio je kulturne i duhovne baštine našega naroda. Ne mogu se oteti dojmu da takvi postupci podsjećaju na neka prošla vremena kada se svećenicima nije dopuštalo ulazak u škole i vrtiće, a vjernici su se morali skrivati iza svojih uvjerenja. Ja postavljam isto sada pitanje da li će dolazak svetog Nikole, gdje će se darovi dijeliti djeci svih vjeroispovijesti, u vrtićima, trebati određene privole i suglasnosti. Moje konkretno pitanje je za gradonačelnika grada Karlovca. Podržava li Grad Karlovac očuvanje vjerskih i kulturnih tradicija u odgojnim institucijama? Drugo pitanje, također za gospodina gradonačelnika, odnosi se na radove u Zvijezdi. Vidjeli smo u medijima da su radovi zaustavljeni, da su, da je izvođač napustio radilišta. Možete li nas izvijestiti o ovoj novonastaloj situaciji i koje će se daljnje mjere poduzeti? Treće pitanje je za direktora Vodovoda i kanalizacije, gospodina Vukovojca, a vezano je za vodocrpilište Mostanje. Koja je posljednja informacija u vezi ovog vodocrpilišta i možete nam objasniti o daljnjem hodogramu, a i aktivnosti vezano za ovu temu? Evo, hvala lijepo.

**MARIO JOVKOVIĆ, predsjednik Gradskog vijeća:**

Zahvaljujem gospodinu Ribiću i pozivam cijenjenog gradonačelnika, gospodina Mandića.

**DAMIR MANDIĆ, gradonačelnik:**

Evo ja vas isto sve srdačno pozdravljam, zahvaljujem na strpljenju i na ovoj odgodi od sat vremena, ali mislim da je vrijedno bilo pričekati 60 minuta, jer u Koritinji je potpisan ugovor za rekonstrukciju D36. Pokupska Blatnica, Šišljavić, kanal Kupa Kupa, to je inače projekt koji od 97. se najavljuje, pa evo, mi smo sada ta generacija koja smo to uspjeli, koja je uspjela to nekako dovesti do početka radova. Inače, vi možda koji nemate možda jasnu predodžbu, niveleta ceste se diže za 1,20 m i do sad već na 650 je bila zatvorena, ljudi su bili odsječeni, sada će već na 750, 800 će se moći prometovat. Pa evo, vrijedilo je čekati 60 minuta. Što se tiče ovog pitanja, ja moram reći da sam i ja dobio informacije vezano za ovu situaciju. Naravno da sam kontaktirao našu ravnateljicu da vidim o čemu se radi i da, jedna situacija koja, moram priznati da sam se iznenadio, u jednom kontekstu, jedne prilike, jedne zgode, jedne aktivnosti koja se već desetljećima događa u vrtićima i školama u Karlovcu i u Hrvatskoj. Negdje više, negdje manje, negdje češće, negdje rjeđe, je l'. Ono što valja imati na umu, vjerski odgoj, odnosno, možemo sada govoriti o školama, ali vjerski odgoj u vrtićima ima svoja pravila. On je isto tako definiran određenim pravilnicima, zakonima i tu, barem dok sam ja gradonačelnik, ukoliko bude interesa od strane roditelja za jednu takvu aktivnost, ona će uvijek biti omogućena, to, tu dileme nema. E sada, ovdje se ne radi o tome, ovdje se radi o nečemu drugom, ovdje se radi o jednoj aktivnosti koja u sebi stvarno ne dijeli ljude ni po vjeroispovijesti ni po svjetonazoru, jer kruh jedu svi i simbolika kruha, kao takvog, mislim da ne bi trebala biti sporna nikome. Činjenica je da Dani kruha kada se organiziraju, ono što ja sigurno znam u okviru škola, to je uglavnom vezano za izborni predmet vjeronauka i tada vjeroučitelji sa župnicima s tog područja dogovore i blagoslov kruha. Ovo što je bilo na Gazi, odnosno što je problematizirano na Gazi, jer valja napomenuti da se je taj blagoslov u jednom obliku i dogodio. Mislim da je ipak prenapeto, pogotovo u onom jednom dijelu gdje se pokuša ili pokušalo na neki način imputirati da se vrijeđaju nečiji osjećaj. Ono što je sigurno, nikoga se ne može prisiliti da bude na nekom blagoslovu i to je ok, to je u redu. Mi smo demokratska, demokratska zemlja i s te strane vjerojatno u nekim budućim događanjima, kada budu dani kruha, ukoliko se pozove svećenika da blagoslovi, onda će i ravnateljice i odgajateljice koje žele u tome sudjelovati, odraditi te privole roditelja i to nije sporno. Ono što mene ovdje posebno brine, a bojim se da je to ustvari srž problema, naime, ta prilika ili ta aktivnost je u biti izvanredna prigoda. Ja ću vam reći iskreno s moje strane, jer jesam iz tog sustava odgoja i obrazovanja, jedna od rijetkih vanjskih aktivnosti koje se organiziraju mimo, ajmo to tako reći, iako je sve to dio programa, ali jedna od rijetkih vanjskih aktivnosti gdje dolazi netko izvana u školu, a koja ima toliku snagu edukacije i kad to dovedemo u pitanje, e onda se ima pravo postavljati i ovo pitanje koje postavlja vijećnik Ribić. Znači, Dani kruha su prilika djecu naučiti da se za kruh treba raditi. Dani kruha su prilika kada možeš djecu naučiti da nekome trebaš dati kruha ili recimo ovako, Dani kruha su prilika kada možeš djecu naučiti i o zdravlju, koliko je zdravo jest ugljikohidrata, na primjer ili na primjer, Dani kruha su prilika kad imate mogućnost osvijestiti, ne djeci, nego svima nama koliko bacamo kruha. E to su Dani kruha. Ja ću kao grešnik, vjernik, reći da su Dani kruha dani kad ono, situacija, kad treba zahvaliti svevišnjem, kad imaš kruha, ali ove prve 4 dimenzije, one nisu vezane ni uz, ni uz katoličanstvo, ni uz kršćanstvo. Izostanak ove svijesti je meni sporno. Negiranje ove prve 4, maknimo ovu vjersku, je u biti sporno. E da, onda se ja s vama mogu u potpunosti složiti i postaviti pitanje koji je bio cilj? Koji je bio cilj da se sad svećeniku kaže nemojte moliti, prošle godine ste malo predugo molili. To ne razumijem. I zato, što se mene tiče, vraćam se na ovaj dio, ravnateljice su tu, ovoga, moram to reći, bile profesionalne, korektne. Da, sljedeće godine, one grupe, ali onda ćemo, šta ćemo onda, dijelit djecu? Šta ćemo? Nepotrebno, Dani kruha nisu razlog da se djeca dijele, ali da, privole napravite, ok. Na koncu, i djeca koja idu na školski vjeronauk na početku godine moraju, ovoga, ga izabrati, je l' i to nije sporno, ali to uopće nije tema razgovora. Ja mislim da je tema ova gdje se ustvari na jedan ovako, po meni dosta perfidan način borbe za ne znam kakvu, za ne znam kakva prava, pokušava izgurati nešto što ima svoju vrijednost, nevezano za vjerski kontekst. Nevezano za vjerski kontekst i umjesto da se ta situacija u vrtiću na Gazi koristila, da se djecu pouči ovim bitnim stvarima, a da onda svećenik na kraju, na koncu, da tome i onu jednu dimenziju koja nas na neki način se povezuje, bili mi jedni, drugi, lijevi, desni, gore, dolje, crni, bijeli, crveni, a to je da smo ovisni, na neki način, jedni o drugima, a ta ovisnost se onda vidi u toj nekakvoj metafizici i tako dalje i tako dalje. Mislim da tu je ovo jedna ovako potpuno politički, ja ću stvarnost staviti u kontekst politike, potpuno promašena akcija. Dok sam ja gradonačelnik, Dani kruha će se u Hrvatskim vrtićima i školama organizirati po svim pravilima kako se mogu i trebaju organizirati. I to je stav ove politike. Na koncu mislim da oko toga nema rasprave, ali vratit ću se opet na početak, ono što sam rekao, još uvijek mi je nestvarno da netko tko je odgajatelj nije prepoznao univerzalne vrijednosti manifestacije i aktivnosti Dana kruha. To me brine, to me brine i to, što se mene tiče kao gradonačelnika, mogu to tako reći, meni je to neprihvatljivo, ali dobro, svatko odgovara za svoje postupke. Evo, ja sam pokušao odgovoriti koliko sam mogao. Ako ste zadovoljni u redu, ako sam trebao možda biti malo precizniji, isto tako u redu, mislim da je odgovor sam po sebi dovoljan. Što se tiče Zvijezde, da, mogli ste ovih dana pratiti i u medijima i ja sam na svojim pressicama o tome govorio, ništa se nije dogodilo, što je u ovom trenutku posebno zabrinjavajuće, to moram reći, premda nisam sretan, nitko nije sretan što su radovi u potpunosti obustavljeni. U jednom trenutku se na koncu i znalo da će doći do ove situacije zato što se morao mijenjati projekt Gambonove i Bencetićeve. Ljudi koji su u projektu, oni to znaju. Inače, to sam već na ovom vijeću govorio, kada zbrojimo zadnje 2,5 godine i lokacije u Zvijezdi gdje su radovi zaustavljeni zbog raznih arheoloških, reći ću to tako, pronalazaka u kupu kad bi to sve onako stavili na stol, to vam je 300 dana. Ovdje je jednostavno, mijenjao se projekt, mijenjala se trasa, trasa se mijenjala, na koncu, ja ću reći i zbog mog stava, ali prije svega slušajući građane, da se ne dovedemo u situaciju da objekti na toj trasi u Gambonovoj i Bencetićevoj budu ugroženi, da bi se trasa mijenjala, odnosno cijeli projekt, morala se dobit suglasnost konzervatora, konzervatori su je dali i sada kada se i to zatvorilo, u nekom vremenu treba ustvari kroz projektnu dokumentaciju to provesti i to je inače redovna, redovna aktivnost na gradilištima i tu je nadzor, što se mene tiče, postupio, ajde, reći ću, ispravno. Ono što je nadzor napravio krivo, odnosno nije smio napraviti, to je da je zatvorio, odnosno zaustavio radove u cijeloj Zvijezdi. Znači, odite u Kinesku četvrt, pa ćete vidjeti da je u biti popločavanje već pri kraju i asfaltiranje u jednom dijelu. Oni su zaustavili sve. E sad, zašto su zaustavili sve? Moja pretpostavka je, moram reći, da sam nakon tog zaustavljanja pozvao i kod sebe ured i nadzor izvođača i ViK ispred naručitelja, moja pretpostavka je da su se onda oni sad malo onako postavili da budu veći pape od pape, zato što smo mi, ono što smo i najavljivali na ovom gradskom vijeću, pokrenuli određene procedure vezane uz oštećenja objekata. Da, uputili smo im, odnosno odvjetnička kuća im je uputila, nakon analize svih događanja, aktivnosti, problema, uputila im je jedan dopis gdje smo ih u biti izvođača, ali i nadzor, upoznali sa svim onim, ja bi to rekao, pravnim stvarima koje nam se čine da idu nama u prilog i da očekujem od njih reakciju. Iskreno, ja sam od njih očekivao da će oni nama odgovoriti putem odvjetnika, ali sve u svemu, ova dokumentacija će se isprojektirati. To je opet sada javna nabava i tako dalje, to ne mora, neće to sada trajati mjesecima. Rok za završetak radova u ovom dijelu je travanj, uz ta produženja koja su se dogodila. Ja vjerujem da tu, što se tiče završetka projekta u Zvijezdi, nekih posebnih problema neće biti. Inače, vama za informaciju, Vodovod i kanalizacija, odnosno jedinica za provedbu projekta je u međuvremenu isprojektirala, odnosno izradila dokumentaciju za sanaciju 6 objekata koji su imali ova konstrukcijska oštećenja. Sa tim projektnim rješenjima su upoznati vlasnici tih objekata. Ono što mi u ovom trenutku čekamo i iskreno, očekivao sam da će to biti i ranije, ali ok, Grad Karlovac je naručio od Građevinskog fakulteta vještačenje na 9 objekata i ustvari, prema tom vještačenju ćemo mi u proračunu i osigurati određena sredstva, a onda ćemo vidjeti na koji način i kako zakonito program, kroz neki program podržati naše sugrađane. Mi smo svjesni, ja još uvijek vjerujem da ne moramo, ali ono što sam rekao i na pressici, ali smo spremni i za pravni, pravna rješenja ovog spora, odnosno ovih oštećenja. Mi smatramo da je u cijeloj toj, u cijelom tom postupku koji se dogodio, bez obzira na upitnik, projektne dokumentacije, bez obzira na upitnik potresa na koje se poziva izvođač i tako dalje i tako dalje, mi smatramo da je izvođač najodgovorniji u toj priči. Ok, ugovor o izvođenju radova kao takav je jasan, on ima u sebi određene odredbe, on je na koncu i predvidio ovakve situacije. To što izvođač to ne prihvaća, to je sad neka druga, neka druga razina. Tako da, neki su me sugrađani tu iz Zvijezde i zvali, neki su se javljali putem mreže, ja sam im to već rekao. Ja bih i zamolio da svi oni koji su direktno zainteresirani, pa naravno i oni koji su indirektno zainteresirani, da stvarno prate i ove službene objave Vodovoda i kanalizacije. Sastanci su svaki ponedjeljak u 18 sati u Gradskoj vijećnici sa stanovnicima Zvijezde. Znači, sve informacije koje se tiču direktno projekta Zvijezde građani mogu dobiti svaki ponedjeljak u 18 uživo. Ovdje su ljudi koji sudjeluju u provedbi projekta, odnosno sve one stvari koje su upitne, daju se prokomentirati. Inače, što se tiče aglomeracije, skoro, što se tiče kanalizacije i vode, ostalo je još nekih, čini mi se, 300, 400 metara Gambonove i Bencetićeve za završiti, 70  kilometara kanalizacije i 55  kilometara vodoopskrbe je uredno završeno. Sad idu tehnički pregled i ja očekujem vrlo brzo da ćemo imati i uporabne dozvole. Zadnja će biti za uporabnu dozvolu Karlovačka Zvijezda, eto, hvala lijepo.

**MARIO JOVKOVIĆ, predsjednik Gradskog vijeća:**

Zahvaljujem, pozivam uvaženog direktora ViK-a, gospodina Vukovojca, izvolite.

**MIROSLAV VUKOVOJAC:**

Dobar dan svima, pozdrav, predsjedniče Gradskog vijeća, gradonačelniku i svima vama gradskim vijećnicima, direktoricama, direktorima gradskih tvrtki. Evo ovako, jedna radosna vijest. Znači, u prvom mjesecu smo imali razgovore sa ministricom, sa Hrvatskim vodama sa ne znam kime ne, u vezi građevinske dozvole za naše vodocrpilište Mostanje. Trebali su se rješavati imovinsko pravni odnosi, trebali su se raditi sve te stvari. Par puta smo se nalazili zbog toga i rješavali to i evo ovdje danas imamo građevinsku dozvolu za vodocrpilište Mostanje. Jučer je izdana, znači postoje preduvjeti za raditi, potrebno je sad samo osigurati dodatne novce za to i to smo bili u razgovorima i sa ministarstvom, sa ministricom isto. Pokušat ćemo kroz različite, kredite ili nekakve subvencije osigurati sredstva da se napokon krene u realizaciju tog projekta. Evo, ja bih zamolio gradonačelnika još da dodatno malo još objasni to.

**MARIO JOVKOVIĆ, predsjednik Gradskog vijeća:**

Zahvaljujem, pozivam gradonačelnika gospodina Mandića.

**DAMIR MANDIĆ, gradonačelnik:**

Dobro, mislim da tema vodocrpilišta Mostanje, što se tiče projektne dokumentacije, traje već nekih više od godinu i nešto, godinu dana i malo više. Projektiranje je bilo u tijeku, provedene su sve one aktivnosti koje trebaju. Inače vodocrpilište Mostanje, predviđene su 3 faze i ovo je građevinska dozvola za prvu fazu. Nekakva procijenjena vrijednost je nešto više od 5.000.000,00  eura. Ono što smo mi napravili u međuvremenu, znači već prije nekih 2 mjeseca, odnosno čak i 1 sastanak je bio i prije ljeta, a onda poslije, bili smo sa ministricom Vučković, objasnili smo cijelu tu našu potrebu. Hrvatske vode su isto tako, ja sam bio prije nekih 2 tjedna u Hrvatskim vodama na sastanku isključivo na ovu temu. Inače, po zakonu to treba financirati, to trebaju financirati Hrvatske vode. Zakon je tu jasan, ne samo u Karlovcu, nego u cijeloj Hrvatskoj i naša intencija je da država u najvećem dijelu preuzme trošak toga. Ono što će nas sigurno dočekati, to je ovaj dio sufinanciranja i na koncu za to ćemo isto na ovaj ili onaj način osigurati sredstva. Cilj nam je to što prije pokrenuti. Znači, građevinska dozvola kao takva je ustvari onaj nulti korak kojeg smo uspjeli napraviti. Tu je bilo malo i u projektiranju određenih problema, pitanja i svega ostalog, ali to je uspješno na kraju riješeno. Što se mene tiče kao gradonačelnika, i do sad sam, a i u buduće ću tražiti modele financiranja. Evo, mogu samo reći da sam, jer je u ITU se otvorio jedan novi, da to tako kažem program ili rukavac financiranja i mi smo kao grad, zajedno sa ostalim gradovima, koji su dio ITU područja, ustvari kandidirali vodocrpilište Mostanje za taj program, pa ćemo vidjeti. Znači, pred nama je sada traženje sredstava i stavljanje u funkciju vodocrpilišta Mostanje.

**MARIO JOVKOVIĆ, predsjednik Gradskog vijeća:**

Zahvaljujem i određujem stanku od 15 minuta, Klub vijećnika vladajuće većine tražio je stanku. Pa određujem stanku od 15 minuta. Ajde, pozivam vas vijećniče Svetić.

**MARIN SVETIĆ:**

Hvala lijepo, hvala lijepo na riječi. Klub vijećnika Hrvatske demokratske zajednice, Dom nacionalno okupljanje, Akcije umirovljenici zajedno, Hrvatska stranka umirovljenika je zamolila za kratku pauzu radi koordinacije obzirom na upravo ono što je uvaženi kolega vijećnik Ribić na prvom pitanju postavio upit, odnosno gospodin gradonačelnik šta je odgovorio. Klub vijećnika traži stanku kako bi zauzeo stav koji, koji osjećamo potrebu da iziđemo sa tim van i kako bi se iskoordinirali po tom pitanju. Hvala.

**MARIO JOVKOVIĆ, predsjednik Gradskog vijeća:**

U redu, hvala. Sada je 10 sati, 30 minuta, nastavljamo u 10:45.

**MARIO JOVKOVIĆ, predsjednik Gradskog vijeća:**

Evo, možemo nastaviti prije nastavka aktualnog sata, zamolio bih gospodina Svetića da nam se obrati.

**MARIN SVETIĆ:**

Oprostite, hvala, gospodine predsjedniče. Evo, dužan sam pošto je Klub vijećnika zatražio stanku, klub vijećnika HDZ-a, Doma i nacionalnog okupljanja, AUZ-a i HSU-a, dužan sam obrazloženje, pa ga, evo, ja iznosim u cijelosti da ne bi šta zaboravio pa evo. U stanci koju smo tražili, Klub vijećnika Hrvatske demokratske zajednice, Doma i nacionalnog okupljanja, Akcije umirovljenici zajedno i Hrvatske stranke umirovljenika, raspravljao je o situaciji koja se dogodila u dječjem vrtiću Gaza u prigodi obilježavanja zahvalnosti Dana kruha, a na šta se referira uvaženi vijećnik, gospodin Alenko Ribić i, naravno, potom odgovorio naš karlovački gradonačelnik i saborski zastupnik, gospodin Damir Mandić, na tu temu. Klub je donio sljedeći zaključak. Aktivnosti obilježavanja zahvalnosti Dana kruha je u godišnjem planu i programu odgojnih i obrazovnih ustanova u vlasništvu Grada. Obilježava se tradicionalno, već desetljećima, nizom aktivnosti, a između ostalog i molitvom, odnosno blagoslov koju predvodi svećenik. Takvim aktivnostima kao politička opcija dajemo punu potporu i podržavamo sve ravnatelje i djelatnike navedenih odgojno-obrazovnih ustanova, pa čak i apeliramo, naravno, da i dalje održavaju takve aktivnosti bez straha i bojazni za radno mjesto, odnosno egzistenciju, jer smatramo da su one, prije svega, izraz zahvalnosti i zajedništva, a nadasve su edukativnog karaktera. Te aktivnosti nikako ne vrijeđaju ničije osjećaje i uvjerenja jer promiču i stvaraju uključivost, zajedništvo i prijateljstvo, bez obzira na vjeroispovijest ili bilo što drugo. Prisustvo svećenika u ovakvim i sličnim prigodama nije i ne smije biti sporno. Klub vijećnika Hrvatske demokratske zajednice, Doma i nacionalnog okupljanja, Akcije umirovljenici zajedno, Hrvatske stranke umirovljenika, naravno, daju punu, još jednom, punu potporu obilježavanju i gradonačelniku Grada Karlovca i dok je ove gradske vlasti i ovog Kluba vijećnika, maksimalna potpora u ovome i neka nas i dalje svećenici i blagoslove i neka nas i neka molitvom nas sve oplemenjuju. Hvala lijepo.

**MARIO JOVKOVIĆ, predsjednik Gradskog vijeća:**

Zahvaljujem. Gospodin Adamec traži pauzu, ali do sada smo imali pauzu, već dosta dugačku, tako da mislim da ste u to vrijeme mogli obaviti što je trebalo. Prijedlog je odbijen. Sada je, imali ste vremena za pauzu, kao i svi drugi vijećnici, tako da prijedlog je odbijen. Budući, budući da je, molim vas, ne upadajte mi u riječ, ja vama ne upadam, hvala. Sada je 11 sati i 4 minute možemo nastaviti sa aktualnim satom i prema tome pozivam uvaženog vijećnika, gospodina Belavića, izvolite.

**DRAGUTIN BELAVIĆ:**

Gospodine predsjedniče, dame i gospodo. Grad Karlovac ima veliki geotermalni potencijal. Na izvorima i bušotinama, naša voda ima oko 140  °C, vrlo veliki potencijal, a vezano uz proizvodnju toplinske i električne energije, to je jedan benefit koji imamo, nemaju svi gradovi tu sreću da imamo, ali promatrajući ono što se događa u pojedinim gradovima Hrvatske, vidimo kako se taj potencijal koristi. Da li kasnimo i kakvi su nam planovi da iskoristimo taj potencijal? Drugo pitanje, evo, mislim da bio je ministar Butković, mislim da danas možemo govoriti.

**MARIO JOVKOVIĆ, predsjednik Gradskog vijeća:**

Oprostite, kome ste uputili prvo pitanje?

**DRAGUTIN BELAVIĆ:**

Gospodinu gradonačelniku i drugo pitanje je gospodinu gradonačelniku. Kada razgovaramo o trećoj traci autoceste koja kreće na godinu, a ono što sam i prije govorio, a to da je za nas u gradu Karlovcu najvažnije izmještanje čvora Karlovac sjeverno i otvara nam budućnost poslovne zone, poslovne zone Ilovac. Vidimo da rješenje postoji do Karlovca, a ne znamo što dalje, kuda će treća traka do Bosiljeva, s obzirom na uski koridor vijadukta Drežnik, dva tunela bez, Sveti Marko i most Dobra, bez trake za, bez treće, mogućnosti, ni sada nema trake zaustavnja, ali i mogućnost treće trake je praktički nemoguća. Znači mi ne znamo kuda će ta treća traka do Bosiljeva ustvari se realizirati i sada je pitanje upravo, pošto je tema vrlo aktualna, a čini mi se da ne smijemo dozvoliti da se čvor izmakne, čvor Ilovac sjeverno i da treća traka stane pred Karlovcem, jer vidimo što se događa na prilazu Većeslava Holjevca, odnosno našoj brzoj gradskoj cesti. Preopterećena je, preopterećena je, a u pravilu prolazi kičmom grada Karlovca. Želio bi znati koji su potezi, kako ćemo realizirati promet gradom Karlovcem, iako smo sve definirali Generalnim urbanističkim planom, sve je jasno, samo nam treba realizacija i ponovo kažem, mislim da su velika uloga Hrvatskih cesta i Hrvatskih autocesta koji, čini mi se, naš problem godinama zanemaruju. Hvala lijepo.

**MARIO JOVKOVIĆ, predsjednik Gradskog vijeća:**

Pozivam uvaženog gradonačelnika, gospodina Mandića.

**DAMIR MANDIĆ, gradonačelnik:**

Pa evo, još jednom pozdrav svima. Mislim da smo na prošlom vijeću smo imali izvješće tvrtki, između ostalog i naša tvrtka Geotermika je podnijela svoje izvješće. Recimo da ja imam informacije u onom jednom dijelu korištenja geotermalnih izvora, u ovom trenutku ni jedan grad ne koristi geotermalne izvore, znači još nijedan grad nije došao do te razine da tu, ja ću reći, geotermalnu energiju usmjeri da li u toplinsku, da li u turističke, poljoprivredne i takve svrhe, ali je činjenica da jedan dio gradova u Republici Hrvatskoj je u postupku pripreme, ja ću reći pripreme takvih projekata. Što se tiče Grada Karlovca, mi smo od svih gradova u Hrvatskoj trenutno jedini grad koji svoj potencijal je isključivo u prvom valu, u prvoj fazi vezao za toplinsku energiju. Trenutno, prema onome što sam mogao vidjeti, mi smo jedan, jedini grad koji bi trebao bušiti više od 2  kilometra. Neki gradovi buše kilometar, neki malo tu negdje i tu dolazimo do onog jednog elementa koji je vezan uz cijenu. Zadnji moj sastanak u Agenciji za ugljikovodike i ne znam koliko uspijevate pratiti, ali proteklih dana će se tu, odnosno u javnom savjetovanju, u javnom savjetovanju su i nekakvi prijedlozi nekih odluka. Mi smo, znači, ovaj naš projekt, mi smo ga doveli do faze da je, znači, imovinsko-pravno riješeno sve, papirnato riješeno sve, is projektirano sve i pripremljena je istražna bušotina. Znači nama u ovom trenutku, ja sam došao u Agenciju za ugljikovodike sa troškovnikom od nekih 5,6 miliona eura, oni su mi iznijeli svoje troškovnike koji su 10 i nešto miliona eura vezano za istražnu bušotinu. Inače, kod tih bušotina uvijek moramo znati da istražna bušotina je, u konačnici, ona bušotina koja na kraju, u koju se vraća voda, jer to nije sad samo pitanje, mi izvučemo vrelu vodu i pošaljemo u toplanu i grijemo. Ne, ta voda koja ode u toplanu se opet mora vratiti u zemlju, to je isto jedna poanta priče, tako da se tu ne radi o jednom bušenju, nego o više njih. S naše strane, ne znam, evo tu je i gospodin Kovačić koji je i direktor tvrtke, s naše strane i u dogovoru sa ministrom Šušnjarom iz Ministarstva gospodarstva, mi smo prihvatili ideju da naš projekt kao takav upravo zbog financiranja na neki način povežemo ili, neću reći, prepustimo Agenciji za ugljikovodike, jer držim da taj rizik, vi ste sada ovdje rekli određene, određene temperature, mi ne znamo jesu to te temperature. Mi pretpostavljamo. Zašto? Zato što u cijeloj toj priči, evo recimo Bjelovar, moj kolega Hrebak, koji je, kome ne treba ne znam kolika temperatura, jer on će vezati ih za onaj svoj, za svoje toplice i jedan dio zone, tamo poslovne, to je puno manji kapacitet nego kod nas potreban. Oni su planirali puno višu temperaturu od one koja im se pojavila, ali i upotrebljiva je. Tako da što se tiče nas, sve one korake koje smo zadnjih godina radili, mislim da smo ih odradili dobro. Rizik, rizik istražne bušotine i to je moj stav, ja sam to na koncu i sa predsjednikom Vlade razgovarao o tome i sa ministrom, je da taj rizik treba država preuzeti. U jednom djelu je to država i preuzela, kao što je preuzela kod nekih drugih, tako očekujem da će i kod nas. Naša vizija je da jednog dana, ja se nadam da to nećemo čekati desetljeća, stvarno, Grad Karlovac da se grije na geotermalne potencijale. Ovo ostalo, naravno, ideja kao takva, a ona ideja je uvijek dobra, ali kod nas nije samo ideja. Mi smo stvarno odradili popriličan broj koraka, da danas imamo situaciju da tu istražnu bušotinu, da tu istražnu bušotinu napravimo. Svevremeno je bilo prijedloga da dignemo kredit pa da radimo tu istražnu bušotinu. Svaka banka bi dala kredit, ali da Grad jamči je l', njima je svejedno, ali ja mislim da je to na koncu i strateška odrednica Republike Hrvatske i spreman sam čekati još neko vrijeme da ta sredstva dođu sa razine države za istražnu bušotinu. Kasnije nas čeka dovesti tu vrelu vodu do grada, u toplanu, a onda dalje do krajnjih korisnika, do naših sugrađana. Tako da, mislim da, što se tiče geoterme, sve one korake koje smo mi planirali odraditi, mi smo ih odradili. Problem financija je takav kakav je, ali držim da je on sam po sebi isto tako rješiv, ali i tu treba biti, ono što se kaže, hladne glave. Držim da rizik treba podijeliti jer najveći dio rizika treba preuzeti Republika Hrvatska. Evo, to je moj odgovor na prvo pitanje. Što se tiče treće trake, evo, sada smo dolje imali potpisivanje tog ugovora. Na kraju i ministar je, ministar je najavio da papirnata, papirnati taj dio treće trake je skoro pri kraju i da čak po onome što je on rekao, on očekuje da bi već sljedeće godine trebalo krenuti sa trećom trakom do Karlovca. Mi kao Grad smo svojevremeno sufinancirali studiju izvodljivosti za treću traku ima tome dobrih 5 godina. To sam već bio rekao da je onaj novac, koji je bio predviđen, otišao za Sisak s obzirom na potres, tu smo sudjelovali mi, Jastrebarsko, Klinča sela i taj potez do gore. U međuvremenu, naše stručne službe su sa Hrvatskim autocestama odradile niz sastanaka, pogotovo na temu povezivanja zone Selce sa trećom trakom, odnosno sa novim čvorištem Karlovac i tu smo usuglasili sve one projektne aktivnosti vezano za njihovo projektiranje, ali i vezano za naše projektiranje infrastrukture u zoni Selce i tu ja ne očekujem nikakve probleme, dapače, ja mislim da će to biti sve u redu. Prema onome što je nama isprezentirano, novi čvor se pomiče prema vijaduktu Orlovac u tom dijelu. Ministar je danas najavio i nastavak treće trake do Bosiljeva. Nisam stručnjak, ali moram priznati da me živo zanima tehnički, kako će se to riješiti, rješivo je vjerojatno, ali financijski mislim da je poprilično zahtjevno. Ono što evo, tu sam si ponio i šalabahter za ministra. Sve one aktivnosti koje smo mi sa Hrvatskim cestama, ovdje bi se referirao na Hrvatske ceste, na Hrvatske ceste, zadnjih godina radili do kud smo stigli. To smo isto prokomentirali i sa novim direktorom Hrvatskih cesta. Ono što je nama, nakon što smo riješili obilaznicu Turnja, nakon što smo riješili rotor Logorište, nakon što smo, što sada rješavamo prsten, nakon što riješimo most Baniju, nakon što se riješi ono raskrižje tamo kod naplatnih kućica sadašnjih i za 2 tjedna ide potpisivanje ugovora za rekonstrukciju vijadukta Rakovac i radovi na D36 kreću, ja vjerujem, vrlo brzo. Nama je sljedeći korak što se tiče grada Karlovca i to smo danas dolje i o tome smo i razgovarali, ja sam to i rekao, je pitanje istočne obilaznice, odnosno istočne i zapadne obilaznice. Mi u ovom trenutku, što se tiče istočne obilaznice, to je projekt koji onda uključuje i novi most i tako dalje i tako dalje. Ono što je bitno, mi prostorno planski imamo riješeno sve, urbanistički je sve točno usklađeno onako kako treba biti i to smo proteklih godina na koncu zajedno sa Karlovačkom županijom radili i sljedeći korak je ustvari oni koraci koji su vezani uz realizaciju projekta. Tu dvadesete, imam tu jednu promemoriju sa sastanka 2020. godine gdje smo otvarali te obilaznice, teme obilaznica, tu imamo i ovu situaciju gdje Hrvatske ceste, u stvari, jer to je državna cesta, mora odraditi i određene studije, pogotovo studije vezane za okoliš. Jedan dio su oni i odradili, to je sada u postupku. Logično je, mislim da ćemo se svi složiti, da izmještanje prometa sa brze ceste, izmještanje prometa sa brze ceste se može riješiti sa, na ova dva načina. Istočna zapadna obilaznica, nama je istočna, zanimljiva upravo zbog zone Gornje Mekušje, širenja poduzetničke zone Gornje Mekušje, znači, to nam je u planovima, s tim da na to sve treba nadovezati aktivnosti koje su vezane uz drugi kolosijek Leskovac Karlovac, koji se isto tako, koji je isto tako u projektiranju, odnosno u projektnom rješenju je uvažio i onaj spoj sa D36 na D228. To vam je onaj potez tamo od, reći ćemo, uprave šuma od ovog njihovog novog objekta, odnosno sad gdje su radovi, pa onda ima tamo cijela jedna ulica koja bi trebala se spojiti u Drežnik, to je isto državna cesta. Znači prostorno planski je sve jasno, riješeno, pred nama je vrijeme, ja ću reći lobiranja, odnosno aktivnog rada, da Hrvatske ceste, na koncu, u svojim planovima, do one razine i osiguranja sredstava, ove projekte prepoznaju kao strateške projekte za Hrvatske ceste. Evo, tako da, da, znam, vi ćete sad reći vrijeme, vrijeme, vrijeme. Da, i nama je isto pitanje vremena, ali iskreno ću vam reći kao gradonačelnik, s obzirom da sam u ovom vijeću od 2009. godine, ja sam jako ponosan za te neke stvari koje smo riješili sa Hrvatskim cestama, a nismo ih uspjeli riješiti desetljećima. Evo sada ih rješavamo. Baš sam ponosan.

**MARIO JOVKOVIĆ, predsjednik Gradskog vijeća:**

Zahvaljujem. Kao sljedećeg pozivam uvaženog vijećnika, gospodina Svetića. Izvolite.

**MARIN SVETIĆ:**

Hvala predsjedniče, ja imam 2 pitanja. Prvo upućujem uvaženom direktoru tvrtke Zelenilo, gospodinu Vukeliću, pa ću zamoliti još i nadopunu u dijelu, vezano uz prijevoz, uvaženu zamjenicu gradonačelnika. Bliži nam se blagdan Svih svetih. Vaša tvrtka, osim što je aktivna cijelu godinu, naravno, to vidi cijeli grad, posebno upravo u ove dane blagdana, kada je intenzivno, odnosno posjeti posljednjim počivalištima naših Karlovčanki i Karlovčana i svih ljudi koji nam dolaze u to vrijeme. Vidimo aktivni ste na sve strane, vidimo, groblja su, uređuju se. Mene jednostavno zanima kako ste se organizirali uoči samog blagdana i na sam dan Svih svetih, obzirom i na radno vrijeme vašeg objekta, odnosno trgovine koje tamo, pitaju me naši sugrađani hoće biti kakve, u slučaju pomoći, hoće moći priskočiti koji radnik, kao što je to bilo i lani. I još jednom, evo, čestitam vam na tome šta ste poduzeli lani, pa me zanima i ove godine šta, možda ima nešto novoga? Uglavnom, da l' nam možete pojasniti sa tog aspekta dalje? Ja ću samo zamoliti uvaženu zamjenicu gradonačelnika, obzirom na prijevoz, da nam možete u ovo blagdansko vrijeme, uoči Svih svetih i na sam dan, blagdan Svih svetih, da l' nam možete pojasniti kako je prijevoz organiziran upravo u tom dijelu, u dijelu grada, odnosno onim prometnim pravcima koji idu prema našim karlovačkim grobljima. I drugo pitanje ide, upućujem uvaženoj ravnateljici naše knjižnice, gospođi Čunović. Najprije ću čestitati, evo, obnovili ste Mihalićevu kuću. Čestitke još jednom. Zaista svaka čast vama gradonačelniku, svima koji su se koji su se dali u tome, dali svoj obol. Velika je to i ponos i čast svih naših Karlovčana, pa nas sad i zanima što zapravo slijedi? Što je novo? Što ste planirali? Kakve programe, nove, ako nam možete malo onako pobliže objasniti? Javnost je itekako zainteresirana. Hvala lijepo.

**MARIO JOVKOVIĆ, predsjednik Gradskog vijeća:**

Zahvaljujem, pozivam poštovanog direktora, gospodina Vukelića, izvolite.

**TOMISLAV VUKELIĆ:**

Pa evo, lijepi pozdrav svima vama ovdje u vijećnici i zahvaljujem se na pitanju. Što se tiče tvrtke Zelenilo, kao što svi znamo, evo, bliže nam se Sisveti. Mi smo poduzeli, zahvaljujući ovom lijepom vremenu, koje smo imali ovih zadnjih 15 dana i bez obzira na nedostatak naših pogrebnih radnika, koje stalno ističem da imamo, reorganizirali su s malo u tvrtci i uspjeli smo, mogu reći slobodno, sve radnje koje prethode danu Svih svetih, malo u pojačanom obimu odraditi i napraviti i pripremiti sva naša 22 groblja s kojima upravljamo, da naši građani, svi posjetitelji, mogu dostojanstveno doći do počivališta svojih najmilijih, da mogu paliti svijeće i ostalo što već ide. Uz to napominjem da mi ovih dana, kao i svih proteklih godina, imamo i ove godine dežurne ekipe na našem groblju, na ulazu u groblje Jamadol je dežurna ekipa, gdje svi građani mogu zamoliti našeg djelatnika da im prepelja zrnca ili potrebni materijal koji trebaju za uređenje svojih grobova, a isto tako će biti i za Dan Svih svetih. Isto dežurna ekipa na groblju Jamadol i na groblju Dubovac, tako da svi oni koji su i invalidi i nemoćne osobe i starije osobe koje nisu u stanju sami doći do svog groba, mogu zamoliti našeg djelatnika, oni će ih prebaciti vozilom do tog groba. Dakle još dalje za napomenut, to da smo i obavijestili sve klesare i ostale koji su na, koji imaju radove, odrađuju na našim grobljima, da to više od sutra ne rade kako bi u tišini mogli ljudi dolaziti, da se prekinu, danas je zadnji dan di se radovi mogu obavljati još na grobljima. Bitno je za napomenut to da u našoj cvjećari, nisam napomenuo, još to za dežurstva tih naših djelatnika je od 10 sati ujutro, do 18 sati navečer, znači od i na sam Dan Svih svetih isto tako se odnosi dežurstvo, a naša cvjećara na Primorskoj 39, isto tako radi sve dane od 7 do 16 sati, a i na sam Dan Svih svetih isto radimo od 7 do 16 sati. Tako da se to može još, svi možete tamo doći, kupiti aranžman, svijeće i sve ostalo potrebno što vam je za taj dan. Mislim da je, ne znam da li još nešto, ako ima nešto, tu sam. Hvala.

**MARIO JOVKOVIĆ, predsjednik Gradskog vijeća:**

Hvala. Pozivam uvaženu zamjenicu gradonačelnika gospođu Fočić, izvolite.

**IVANA FOČIĆ, zamjenica gradonačelnika:**

Pa evo, što se tiče javnog linijskog prijevoza, odnosno autobusnog prijevoza, Grad Karlovac je u suradnji sa Autotransportom osigurao dodatno i unaprijedio je, ja ću reći, izmijenio trasu dodavajući nova polazišta, odnosno autobusna stajališta i vrijeme polazaka kojih ima više nego što je to uobičajeno na dvije autobusne linije, a to je linija 101 i linija 102. Znači, te dvije autobusne linije pokrivaju sva groblja koja imaju najveću frekvenciju koja su, ajmo reći, u užem središtu grada, a to je naše groblje Dubovac, groblje Jamadol i groblje Hrnetić i ono što je dodatno osigurano, obzirom da se ne može linija protegnuti do groblja Švarča, odnosno do Svete Doroteje, isto tako je posebna regulacija prometa u Primorskoj ulici koja je pretvorena u jednosmjernu ulicu, a isto tako i prema Švarči, odnosno Svetoj Doroteji. Evo, osim toga što su dodani polasci i trasa izmijenjena na način da su dopunjene linije, od 29. do 2.11. prijevoz je za sve građane grada Karlovac besplatan. Pa evo, ovim putem još jednom pozivam sve građane da koriste javni prijevoz i da onda na taj dan dostojanstveno, mirno, sa puno strpljenja posjetimo počivališta naših najmilijih i da, ajmo reći, provedemo u miru. Evo, još jednom pozivam sve da koriste javni gradski prijevoz koji je objavljen na stranicama Grada, na stranicama Autotransporta, znači, putem medija je isto tako išla obavijest i evo novi izmijenjen, izmijenjene linije su na svakom autobusnom stajalištu koje iste uključuju.

**MARIO JOVKOVIĆ, predsjednik Gradskog vijeća:**

Zahvaljujem i pozivam cijenjenu ravnateljicu gospođu Čunović.

**KRISTINA ČUNOVIĆ:**

Srdačno vas se pozdravljam, zahvaljujem na pitanju i na interesu za rad Gradske knjižnice Ivan Goran Kovačić. Kao što znate, temeljem Ugovora o upravljanju i korištenju Mihalićeve kuće književnosti, od 1.  listopada prošle godine, naša je knjižnica upraviteljica Mihalićevom kućom književnosti. Nakon dugotrajne i konstruktivne cjelovite energetske obnove, evo, i mi smo sada na kraju kao upravitelji opremili tu kuću vitrinama i policama ostakljenim za baštinu, odnosno za svu ostavštinu koju smo dobili od obitelji Mihalić koje sigurno znate, ja sam to i rekla na svečanom otvorenju kuće, izrazito važna, poznata i priznata obitelj i značajna u razvoju kulture grada Karlovca, počevši od Stjepana, oca, književnika, dramaturga, jedno vrijeme, ravnatelja Gradskog kazališta Zorin dom, sina Slavka, akademika, književnika i ne smijemo zaboraviti suprugu Stjepanovu, Zlatu, glumicu. Dakle, vjerujte da je među tom ostavštinom, koja uključuje oko 2000 jedinica, što knjiga, časopisa, rukopisa koje su nama od iznimne važnosti, koje smo već digitalizirali, jer je tinta lagano već gubila, ovoga, boju. Dakle, bilo je izuzetno važno da postoji jedan prostor gdje će biti smještena tih 2000 jedinica građe. One su sada propisano stručno obrađene, smještene i bit će dostupne korisnicima, ne samo da ih proučavaju, već jednostavno da pokušamo tu kulturnu baštinu sačuvati i za buduće generacije. Što će se događati u toj kući? Da, to će biti, ja vjerujem, vrlo živ prostor. Nalazi se na Gornjoj Gazi 3. Gostovanja pjesnika, književnika, promocije knjiga, časopisa, jedan od najposjećenijih naših čitateljskih klubova Stihom u srce, ljubitelja poezije, upravo nalazit će se tamo već sutra u 6 sati, imat će svoj prvi sastanak u kući, dodjeljivat će se pjesničke nagrade na tragu pjesnika Hrvatska književna nagrada grada Karlovca Zdravko Pucak za mlade pjesnike, Mihalićevi dani koje organiziramo od 2017. godine. Kao što vidite, puno je toga. Suradnja s Hrvatskom akademijom znanosti i umjetnosti, jer je Slavko bio i njihov član, s Maticom Hrvatskom, osobito s našim karlovačkim ogrankom. Ja se nadam da će se i školski satovi Hrvatskoga jezika, posvećeni novijoj Hrvatskoj poeziji, upravo tamo održavati, županijska stručna vijeća. Dakle, naši su planovi zaista ambiciozni, ali htjela bi ipak naglasiti da po prvi puta Grad Karlovac i Karlovačka županija imaju stan za rezidencijani program. Možemo reći da je kuća u donjem dijelu više javni prostor sa spomen sobom posvećenom obitelji Mihalić, malom prezentacijskom dvoranom. Negdje oko 30 sudionika stanu u tu prezentacijsku dvoranu, ali mislim da je to idealno za neka intimnija događanja kao što su predstavljanja, poetske večeri, predstavljanja, ne znam, časopisa posvećenoj književnosti koji zanima jedan uži krug naših stručnjaka i građana, a ono što je interesantno, kažem po prvi puta u gradu Karlovcu i županiji je taj stan za rezidencijalni program, nalazi se u potkrovlju te kuće. Svi ste dobrodošli, znači svi ju možete pogledati. Ona je otvorena radnim danom ponedjeljkom od 12 do 8 navečer, a ostale dane od utorka do petka od 8 do 15 sati i naravno u večernjim satima, kada ćemo imati neka Večernja događanja. Nadam se da će, evo, ne samo da ćemo zbog ove, otvorenja ove kuće Mihalićeve, već otvorili smo početkom godine, ako se sjećate, Američki korner Karlovac. Godišnje preko 1220 događanja organiziramo, prepoznati smo, eto, u Hrvatskoj i naše strukovno udruženje nam želi dati, a vjerujem, ušli smo u finale, a možda i budemo dobili tu nagradu. 11.11. na dan Hrvatskih knjižnica. Dakle, nadam se da ćete nam tada moći čestitati da imate najbolju knjižnicu u Hrvatskoj evo, po svim događanjima.

**MARIO JOVKOVIĆ, predsjednik Gradskog vijeća:**

Hvala. Kao sljedeću, pozivam gospođu Planinac, izvolite.

**EHLIMANA PLANINAC, potpredsjednica Gradskog vijeća:**

Lijepi pozdrav svima, ja ću ispred kluba vijećnika. Dakle, sukladno odluci Vlade Republike Hrvatske, gradonačelniče, vama postavljam pitanje. Dakle, HDZ-ove Vlade. Od 1.  studenog rastu cijene struje i plina. Od 1.  siječnja voda poskupljuje za oko 30%, a komunalna naknada za preko 21%. Kasnije na vijeću će HDZ-ovi vijećnici i podupirači glasati za to povećanje cijena. U pojašnjenju navodite da je stopa inflacije od 2019. do 2025. godine, sukladno podacima Državnog zavoda za statistiku 31%. Taj podatak vam je referentan za dizanje cijene komunalne naknade, a zanemarujete pri tome činjenicu da tu razinu inflacije građani debelo osjećaju na svojoj koži. Dok najavljujete poskupljenja i vode i komunalne naknade, dok čekamo poskupljenje iz tvrtke Čistoća, sjetite li se, gradonačelniče, bakanalija s parkiralištem Nikola Tesla? Sjetite li se plaćanja nepotrebnih troškova za Supernovu? Sjetite li se ulaganja od 1,4 miliona eura u park Grabrik, realno 50% dizajnerski betonirane livade, u trenutku kada građani nemaju pitku vodu, za što im se treba dignuti cijena 30%. HDZ-ova gradska vlast na ovaj način pokazuje da ne razumije stvarnost građana dok cijene rastu, dok ljudi biraju između režija i hrane, karlovac diže te cijene, bez osjećaja za socijalnu pravednost. To je prvo pitanje. Drugo je vezano za radove u Zvijezdi. Kažete da nije ništa strašno, to ste rekli danas sa ove govornice, da se nije ništa strašno dogodilo. Činjenica je da su radove stali, da je izvođač napustio gradilište, da su strojevi odveženi, da radnika nema. Navodno, fama est, da izvođač kaže da se u Karlovac neće vratiti ni za koje novce. Ja osobno nisam vidjela da ste se vi obratili građanima po pitanju ove teme, možda sam propustila, ne znam, nisam vidjela. Stoga vas molim da pojasnite građanima što će se dogoditi sa novcem iz europskih fondova, je li to ugroženo? Hoće li Grad tužiti tvrtku? Kada? Hoće li ta tužba odgoditi javnu nabavu za nekog novog izvođača, potencijalnog i koliko zapravo onda to znači, ono, vrijeme, vrijeme, vrijeme o kojem smo, o kojemu smo već spominjali. Dakle, i na kraju krajeva, tko će platiti neplaćene radove tvrtci GIP pionir? Hoćemo li mi čekati da nas oni tuže, pa onda 10 godina razvlačiti i opet plaćati nekakve odvjetničke troškove i kamate i ne znam ni ja što. I treće pitanje, moram se osvrnuti na ovu pauzu koja nije definirana Poslovnikom i uzet ću si pravo reći sa ove govornice da, kako na državnoj razini, tako i na lokalnoj razini, naglasak se ne stavlja na probleme u kojima grad grca, nego se pokreću nekakva ideološka pitanja. Ne znam zašto se imputira da članovi nekih drugih stranaka, osim pozicije, nisu ili nemaju vjersko opredjeljenje koje štuju. Dakle, smatram da je apsolutno u ovom trenutku, kada ne znamo gdje više gori, koji problem je veći, baviti se nekakvim ideološkim pitanjima. Hvala.

**MARIO JOVKOVIĆ, predsjednik Gradskog vijeća:**

Pozivam uvaženog gradonačelnika, gospodina Mandića. Znači po pitanju 10 minuta.

**DAMIR MANDIĆ, gradonačelnik:**

Po pitanju 10 minuta, to je previše. 5 je l' da? Da 5. Predsjedniče, provjerite. Dobro, pa evo, što se tiče poskupljenja, mislim da smo proteklih mjesec dana nastojali, reći ću nastojali, maksimalno otvoreno razgovarati i pojašnjavati ili objašnjavati o čemu se radi i što se tiče komunalne naknade i što se tiče cijene vode i s te strane opet, naravno, politički, taktički, prošle godine ste bili protiv smanjenja poreza na dohodak, prošle godine ste bili protiv smanjenja poreza na dohodak. Grad Karlovac je po porezu na dohodak od 129 gradova, samo ih 5 ima niži porez na dohodak. Učiteljica, medicinska sestra, nastavnica, policajac, vatrogasac u gradu Karlovcu ima veću plaću samo po osnovi poreza na dohodak od 123 grada. Znači profesorica hrvatskog jezika iz Karlovačke gimnazije, ima veću plaću samo po toj osnovi, jer ulazi u porezne škare. I sada kada mi, politika, kažemo da prihodi grada, jer to je politička odluka, prihodi Grada će se na neki način izbalansirati da smanjimo porez na rad, koliko god ljudi ulazilo u porezne škare, a onaj dio komunalnog standarda ćemo na kraju krajeva financirati iz onih sredstava iz kojih se mora financirati. Znači s komunalnom naknadom se ne može osigurati plaće odgajateljica u vrtićima u vrtićima, za koje u 26. moramo osigurati milion eura više nego u 25. jer smo potpisali kolektivni ugovor, jer smo potpisali kolektiv, ja bih vas molio da mi ne uskačite u riječ. Postavili ste pitanje, trpite odgovor, šta da vam kažem. To je bilo pitanje. Kada govorite o poskupljenjima, kada govorite o poskupljenjima, onda nemojte zanemariti činjenicu povećanja plaća. Nemojte to zanemariti. Ja sada govorim ono što mi možemo učiniti, to je jedna stvar. Druga stvar, naravno da je politički, ok, opet valjda nužno povezati zamućenja i povećanje cijena vode. Vi jako dobro znate zašto se povećava cijena vode i ono što sam ja kao gradonačelnik u ovom slučaju napravio, to je da sam prijedlog ljudi iz tvrtke stavio, odnosno nisam ga ja stavio, mora ići na javno savjetovanje, ali sam ga pustio onakvim kakav je došao. Znači, zahtjev za povećanjem naknade za razvoj iz tvrtke dolazi svake godine, već 9 godina. Ovaj put ćemo staviti, evo, vidim da vam nije bilo zanimljivo ovo vijeće, ovo savjetodavno tijelo, bit će zanimljivo. Ovaj put ćemo staviti koliko košta kilometar izmjene cjevovoda od ovih 42  kilometra još lijevanog željeza kojeg imamo u gradu i s čim ćemo to platiti, pa ćemo izmjeriti jel treba poskupljenje biti toliko ili ne treba biti toliko poskupljenje. Radi se o jednoj bitnoj stvari, što vi u SDP-u, generalno znači, pazite sada situaciju. Gradonačelnik Varaždina je neki dan dignuo cijenu odvoza otpada 30%. On je slučajno SDP-ovac i sada moji iz HDZ-a pokreću peticiju protiv tog poskupljenja. Sad bi ja, trebao se složiti s njima valjda, što? Znači vi iz SDP-a realno ne nudite rješenja, nemate prijedloge. Vi samo matematiku i statistiku prilagođavate onako kako vam odgovara. Skupite se u Tuheljskim toplicama 3 dana, edukacije, brifiranja, brijanja i onda dođete, vratite se tamo od kud jeste i onda samo ponavljate jedno te isto bez da uđete u bit, u srž problema. Na primjer, mi smo uveli javni prijevoz, 1.300.000,00  eura košta javni prijevoz u gradu Karlovcu, uz minimalne cijene za naše sugrađane. To se plaća općim prihodima. Ne komunalnom naknadom. Da, ljudi u Šišljaviću, u Knez Gorici, u Ladvenjku, u Mahičnu imaju isto pravo, treba im onemogućiti da dođu autobusom do Zorin doma ili do Edisona ili do Čavleka, povoljno da dođu. E, to je sadržaj zašto mi nešto radimo. Što se tiče komunalne naknade, ja odgovorno tvrdim da izoniranje nove zone koje smo napravili su pravednije i one kao takve će sigurno, ja sam uvjeren, dovest do toga da mi još više možemo podizati komunalni standard nego što smo ga do sada podigli. Pa jeste vi svjesni da vam Drežnik i Hrnetić imaju nogostup? Nisu ga imali. Jeste svjesni da Sajevac ima nogostup i Kamensko imaju nogostup? Nisu ga imali. Zagrebačka, dobro, to nije naše financiranje, će dobiti svoj nogostup kojeg, ne znam, čekamo koliko ga čekamo. Bašćinska je dobila svoj nogostup, Gornja Švarča je dobila svoj nogostup, to je sve komunalni standard, to je sadržaj. Ja znam da je politički oportuno reći vi poskupljujete, vi ste bezosjećajni, ne, nismo bezosjećajni, nismo bezosjećajni. Imamo s jedne strane razinu odgovornosti, s druge strane ono što ljudi, evo, ovi ljudi koji su tu, moraju znati, moraju vratiti uslugu građanima, onu koji im građani plaćaju. Kod cijene vode stvar je vrlo jednostavna. Naknadu za razvoj možemo vratiti na postojeće stanje. Evo, javno savjetovanje, onda nećemo mijenjati 15  kilometara, nego ćemo mijenjati 5 i tako dalje i tako dalje. Ja vas prije mjesec dana kao oporbu pozivam na pressici, ajmo ljudi, evo sada, prošle godine je ispalo da mi smo isključivi, ne želimo staviti na javno savjetovanje proračun, ne moramo ga staviti, ajde, dođite u upravu, pozovite da vidimo projekte, radimo na proračunu. A vi ne pratite to, niste pratili i sada ćete nam doći kada se bude radio proračun, ovdje ćete nam držati propovijedi i prodike, a mjesec dana, više od mjesec dana stoji moj poziv za sve vas, da li organizirano, da li pojedinačno, kako god, i onda ćete reći kako mi smo, eto, ne znam, neosjetljivi, bezosjećajni, isključivi. Nije tako, nije tako. Što se tiče povećanja cijena, evo, sad nisam htio, ali moram. Vlada Republike Hrvatske, pa 900.000.000,00  eura je iz državnog proračuna moralo ići u HEP zato što je cijena struje zadnje 3 godine bila kakva je bila, pa Vlada, državni proračun, građani su sufinancirali cijenu struje. To ste zaboravili. To u Tuheljskim toplicama niste o tome govorili. Znači cijena struje, koliko je bilo paketa, mjera pomoći, čudo. Cijena toplinske energije. Mi koji smo na toplani sad ćemo dobiti nešto drugo nego što smo dobivali do sada. Od 2021. realno, realno, ja na toplani, ne ja, ja ću govoriti o svom stanu. Mjesečno 50,00  eura država plaća umjesto mene i svima u Novom centru, Luščiću, u Grabriku, na Dubovcu, svima država to plaća, odnosno država plaća toplani i vi sada kažete kako smo mi, eto, neosjetljivi, ne znam, ne brinemo, nije nam stalo i tako dalje i tako dalje. Ja bih vas stvarno, ja bih vam predložio da, ok, vaša politička agenda takva kakva je, ali ja bi vam stvarno predložio da pokušate ući i sadržajno u tu temu, odnosno u ove teme. Tako da, da, povećanje komunalne naknade će se dogoditi, povećanje cijene vode će se dogoditi. Meni se čini da smo mi proteklih godina, koliko god vi željeli uvjeriti najprije sebe, a onda i Karlovčane, da ovo sve što radimo ništa ne valja, dobili bi više glasova u izborima da ste rekli, pa nije baš da ništa, nešto ste i napravili kako spada. Koliko god vi to nastojali, stvarnost vas demantira i ovo što vi meni imputirate, da nemam osjećaj za stvarnost, ja vam kažem da ste vi u SDP-u odlijepili od stvarnosti, da ne kažem onako kako se to slikovito pjesnički kaže. Odlijepili ste od stvarnosti? OK, Zvijezda. Odlijepili ste od stvarnosti. Dobro. Što se tiče Zvijezde, govorio sam, malo prije sam odgovarao na pitanje vijećnika Ribića, nisam baš skužio da je kod njega samo i nekakva ideološka pitanja. Pitanje koje je postavio vijećnik Ribić vezano za vrtić nije ideološko pitanje, to nije pitanje ideologije ni svjetonazora. To vam je pitanje edukacije. Edukativno pitanje. To sam vam pojasnio. Što se tiče Zvijezde, rekao sam osnovne informacije. Ono što mi činimo, vi mene pitate u istom pitanju ćemo mi tužiti izvođača, pa hoće izvođač tužiti nas. Vi ste u stvari skupusali hrpu tih nekakvih pitanja, nekakvih pitanja. Ja znam što mi radimo, mi javno govorimo što radimo, mi već i na vijećima i u razgovoru s građanima i u javnosti, cijelo vrijeme informiramo što radimo. Moj stav, moj stav da je izvođač odgovoran, odnosno nadzor da je odgovoran, to je moj stav i u tom dijelu tražimo, ono što se kaže, bistru i čistu situaciju. Izvođač misli drukčije. Nadzor ima neka svoja razmišljanja. Hoćemo mi njih tužiti? Ja samo znam da građane neću ostaviti na milost i nemilost sudovima i odvjetnicima, to znam i to sam rekao i to smo u ožujku donijeli tu odluku na vijeću. A da projekt kao projekt, vi ste rekli, kako ste rekli, pazite ovu rečenicu, to je iz Tuheljskih toplica prva točka dnevnog reda. Izvođač je, izvođač je rekao da se nikada više neće vratiti u Karlovac. Gospođo Planinac, te manipulacije i te tricky, retoričke igre, nemojte to raditi, pa evo ovo su ovdje bisti razumni ljudi, nemojte nam to raditi. Ako je to tako, dužni ste kao gradska vijećnica nazvat gradonačelnika i reći gradonačelniče, imam informaciju, izvođač radova je rekao da se neće ni pod razno vratiti u Karlovac. Zašto mi to niste rekli, nego ste došli ovdje politizirati, biti, što ja znam. Ne, ja to ne znam, vi ste to izmislili, vi ste to izmislili da bi vaš govor bio onako dramatičniji, dramatičniji. Ma nije bitno jel rade, ne rade, bitno je da postoji problem. Ja sam objasnio zašto je taj problem. Evo, neki dan su mi se javili stanovnici Gambonove i Bencetićeve, isto tako u strahu hoće se to završiti, ali sam i rekao, jel se sjećate kada smo mijenjali projekt, da se zbog objekata, da će se trebati i preprojekirati, da ide nova trasa, da konzervatori moraju dati nove uvjete i tako dalje i tako dalje. Znači, vaša briga za građane, za Zvijezdu je u biti jedna stvarno posebna razina političke infrantilnosti, ali Bože moj, to je vaš izbor, to je vaše pravo. Ja nemam tu šta reći. Ja i dalje tvrdim da oporba mora kritizirati vlast u svakom pogledu, pa neka i omalovažava vlast i to je u redu, ali da oporba nikad nema neki prijedlog, e to mi nije jasno. I što je ono treće? Ideologija, o, pa to volim. Vratit ću se na ono što sam rekao, vi kažete ima važnijih tema, sve su teme važne. Sve su vam važne. Nekoga dira to što mu je u Zvijezdi ispred kućnog praga već 2 godine pijesak, blato, nekoga tko živi, reći ću, ajde, na sedmom katu zelenog nebodera, dira to što mu tamo svećenik nije mogao doći blagoslovit kruh njegovom djetetu u vrtiću. Sve su vam teme važne, samo iz kojih cipela gledamo i koliko smo u stvari unutra. Meni su sve teme važne. Meni su sve teme važne. Vi ćete naravno selektirati. E sad, ovo što se dogodilo u vrtiću Gaza znači, stav je jednostavan, barem moj i jasan. Ako hoćete, moraju biti privole, dobro, bit će privole, ali nećete svećenika govoriti što će govoriti. Ne možete svećenika zamoliti, dajte, nemojte, malo skratite. Što radimo mi? Kome se dodvoravamo, kome se, šta, šta radimo? Vi ćete, to vam je kao da sad dođete kod doktora i vi mu kažete gle, to što ti meni govoriš da bi trebao koristiti za prehladu, to ti baš i nije tako. Ne. Ako je došao čovjek tamo zahvaliti na daru kruha, onda neka on zahvali na svoj način. Je li malo predugo? Pa možda nekad i je. To nije tema za raspravu, to nije tema za razgovor. A dani kruha, svesti ih na ovu razinu, je li došao svećenik ili nije došao svećenik, ja osobno mislim da dani kruha bez svećenika nemaju smisla. Ja osobno to mislim, iako ja danima kruha dajem puno, puno širu dimenziju od ove vjerske i religiozne, iako će netko reći da od te dimenzije nema ništa šire. Zašto? Zato što je to negdje u nekim drugim sferama. Znači, nije točno da mi raspravljamo o manje bitnim, mi raspravljamo o svim temama i ono što ponavljam, Karlovac od kada sam ja gradonačelnik, šta mislite da ljudi čak iz mog političkog prostora i miljea nekad mene ne pitaju, čekajte gradonačelniče, ili čekaj Damire, šta radiš to, to nije naše. Od kada sam ja gradonačelnik. Ni vjerska, ni nacionalna, ni bilo kakva pripadnost, nikome nije hendikep. Nikome i tako će biti dok sam ja gradonačelnik. I tako će biti dok je ova vlast u gradu Karlovcu. Šta vi mislite da se ja slažem sa svim aktivnostima koje se događaju u gradu? Pa nije javna površina moja, nije ni vaša, pa nismo mi Zagreb. Mi smo Karlovac, mi smo ljudi koji imamo 400 i više godina tradicije, prošli kroz svašta, svatko na svoj način i svatko u svoje vrijeme. I sad pazite, pod krinkom prava, mi ćemo tamo svećenika, onako, ušutkat ćemo ga. Ne, ne ide, neće ići, dok sam ja tu, neće ići, ali opet kažem s druge strane, mi smo otvoren grad, ja tvrdim da smo mi otvoreni grad i jesmo otvoren grad. Što god tko mislio. Tako da ne slažem se s vama da mi nešto tamo pričamo o nebitnim temama, ovo su nekome jako bitne teme, nekome više, nekome manje. Eto, mislim da nisam zloupotrijebio puno vremena, ali mislim da je bilo nužno odgovoriti i na ovoj razini i sa ovom količinom misli, hvala.

**MARIO JOVKOVIĆ, predsjednik Gradskog vijeća:**

Zahvaljujem. Sada je 11 sati i 53 minute. Molim vas, već ne znam koji puta, prestanite upadati u riječ. Hvala. Budući da je sada 11 sati i 53 minute. Pardon, zabunio se, mislio sam da smo u Zagrebu. Izvolite.

**EHLIMANA PLANINAC, potpredsjednica Gradskog vijeća:**

Hvala predsjedniče, neka se čuje i gore ... Dakle, neću se vraćati na ovaj dio sa danima kruha. Evo, ja stvarno mislim da postoji nekakav prioritet koji se treba posložiti. Spominjali ste nogostupe, nogostupi su minimalni komunalni standard. Spominjali ste HEP. U 2024. godini HEP je ostvario 207.000.000,00  eura dobiti. Pa pogledajte izvještaj, oni su javni. Ostvarili su dobit, vi se vraćate na, ne znam koji puta, temu poreza na dohodak. To nije bilo moje pitanje. Da e, ali lagano idemo izokola naokolo okrenuti, čoknut ovdje, čoknut ondje i onda možete pričati 3 dana. Niste se osvrnuli na povećanje plaća u javnom, spominjali ste, dakle, povećanje plaće. Povećanje plaća je najveće u javnom sektoru, nažalost, privatni sektor to ne prati. A što se tiče komunalne naknade, citirat ću vas što ste rekli za medije, pitanje komunalne naknade je pitanje komunalnog standarda kojeg želimo zadržati na postojećoj razini.

**MARIO JOVKOVIĆ, predsjednik Gradskog vijeća:**

Zahvaljujem. Prošla vam je minuta

**EHLIMANA PLANINAC, potpredsjednica Gradskog vijeća:**

I unaprijedit ga. Dakle voda nam i dalje ostaje mutna ako ćemo ga zadržati na istoj razini. Hvala.

**MARIO JOVKOVIĆ, predsjednik Gradskog vijeća:**

Pozivam gradonačelnika, gospodina Mandića, izvolite.

**DAMIR MANDIĆ, gradonačelnik:**

Nevjerojatna lakoća s kojom vi svo ovo vrijeme idete osobno. Meni je to, moram priznati, već pomalo postalo onako, dajte loptu da se igramo. Ponovit ću ono što mislim da je to bitno zbog naših sugrađana, vama očito ne, jer sam vam to maloprije rekao. Vi ste sad onako fino zaobišli, je li, i onda ste onako lukavo me osobno, onda možete pričati 3 sata. Da, ja mogu pričati 5 sati jer imamo o čemu pričati, znam o čemu pričam i jako sam dobro upućen o tome, o tome, o čem pričam, mogu i više, ali nevjerojatno je koliko vi bježite od, rekao sam, odlijepili ste od stvarnosti. Nogostupi koji su minimalni komunalni standardi, jel vi znate da u tim nogostupima je i oborinska odvodnja? Morali bi znati, vi ste gradska vijećnica, predsjednica, ne više, na žalost, najjače oporbene stranke. To bi morali znati. Kolko košta metar nogostupa i zašto bi ostali samo na nogostupu u Sajevcu ili Hrnetiću? Možda imamo još neke nogostupe koje bi trebali napraviti. Znači to je poanta kada govorimo o zadržavanju i povećavanju komunalnog standarda. Zašto vama to nije bitno? Ne znam, ja razumijem da je u javnom prostoru kada se dvoje sukobljavaju ili politički ili bilo kako, nekad, sukob sam sebi svrha i da si ljudi dižu vidljivost na razinu te, s tim sukobom i na koncu sa nekakvim izjavama koje su čak i neistina, laži i tako dalje. Ali stvarno nema potrebe. Zašto prije mjesec dana niste došli u gradsku upravu kod gradonačelnika, htjeli vi ili ne htjeli priznati, ja sam izabran, ja i moja zamjenica smo izabrani neposredno. Kako god, neposredno su nas ljudi zaokružili. Zašto niste došli i rekli dobro majstore, ok, dižeš komunalnu naknadu, evo, ja imam ovaj nogostup, moji tamo sugrađani traže nogostup tu i tu, pa bi onda ja i vi razgovarali što treba napraviti za taj nogostup, koliko košta projektiranje tog nogostupa, koliko košta izgradnja tog nogostupa i koje sve zakonske obveze moramo ispuniti? Tako da potreba vas da nas prikažete neosjetljivima, ja tvrdim da mi to nismo, ja tvrdim da mi pravdamo i opravdavamo sva ona sredstva koja nama građani putem davanja uplate u gradski proračun. Neki dan ste na, u jednom tekstu, vidite, ja uvažavam vaše mišljenje, ja čitam vaša priopćenja, vi moja ne, očito sam vam nebitan, zato i niste došli u ured. Rekli ste kako dižemo kredite za tekuće poslovanje i nikom ništa. Prvo pokazujete elementarno neznanje, a očito i političku neinformiranost. Zašto niste rekli Grad je dignuo kredite za tekuće poslovanje koje. Vi meni spominjete Supernovu, a vidite što znači biti političar i biti odgovoran političar. Ja da sam bio politikant, fantazer politikant kada je to došlo, znači mi smo to morali platiti, nismo imali izbora, ja sam mogao sazvati pressicu i reći ovaj je bio tada, ovaj je bio tada, ovaj je bio tada, presuda je bila ova, presuda je bila ona, i to ovako odgurnut od sebe, al stvarno nema veze sa mnom, dapače, u mojim mandatima smo čak i dobili jednu presudu, pa smo dvije izgubili i sad šta se dogodi, mi pokrenemo pravni lijek i gle čuda, uvažen je, uvažen je. Vrhovni sud je odobrio reviziju postupka. E vidite, to je pitanje odgovornosti političke, ono što se kaže, fer igre, fer igre. Mi smo poduzeli sve pravne korake koje smo u tom trenutku mogli i onda je Vrhovni sud rekao ok, odobravamo reviziju, pazite, nije još, nije još napisana, ali morali smo dobiti odobrenje za tu presudu na koju smo izgubili milion eura. Da, zašto se ja ne bi nadao da, 50 - 50 je da će sud reći ok, evo sad Supernova vrati novce Gradu sa kamatama. Šta ćete mi tada reći ako se to dogodi? Politika je pitanje odgovornosti. Ja ću završiti s tim. Nastojim glasove ljudi opravdati i zaslužiti. Ne kupujem ih, ne kupujem ih i ono što je u političkom prostoru Karlovca bitno. Stvarno nisam tip koji će, ok, malo se ovako fajtamo, ali koji će vas omalovažavati samo zato što je to nekome lijepo čuti. Ponavljam, žao mi je što niste iskoristili kao oporba tu priliku, došli u grad sa svojim projektima, programima, da sjednemo, da vidimo, jer koliko vam god to bilo teško, meni je to obveza. Ja sam gradonačelnik i SDP-ovaca.

**MARIO JOVKOVIĆ, predsjednik Gradskog vijeća:**

Zahvaljujem. Sada je 12 sati, 1 minuta, završen je aktualni sat, a prije prelaska na utvrđeni dnevni red određujem stanku od 15 minuta.

Nastavljamo dalje s radom 7. sjednice Gradskog vijeća Grada Karlovca

**TOČKA 1.**

**Usvajanje skraćenog zapisnika s 4. sjednice Gradskog vijeća Grada Karlovca**

Uvodno obrazloženje dao je gospodin Mario Jovković, mag.psych., predsjednik Gradskog vijeća.

Budući da nije bilo rasprave, od nazočnih 19 vijećnika u vijećnici, vijeće je sa 19 glasova ZA donijelo:

**Zaključak**

**o usvajanju skraćenog zapisnika s 4. sjednice Gradskog vijeća Grada Karlovca**

I.

Usvaja se skraćeni zapisnik s 4. sjednice Gradskog vijeća Grada Karlovca održane dana 18. rujna 2025. godine u tekstu kako je dostavljen vijećnicima s pozivom za 7. sjednicu Gradskog vijeća Grada Karlovca.

II.

Zapisnik se nalazi u prilogu ovog Zaključka i čini njegov sastavni dio.

**TOČKA 2.**

**Usvajanje skraćenog zapisnika s 5. sjednice Gradskog vijeća Grada Karlovca**

Uvodno obrazloženje dao je gospodin Mario Jovković, mag.psych., predsjednik Gradskog vijeća.

Budući da nije bilo rasprave, od nazočnih 19 vijećnika u vijećnici, vijeće je sa 19 glasova ZA donijelo:

**Zaključak**

**o usvajanju skraćenog zapisnika s 5. sjednice Gradskog vijeća Grada Karlovca**

I.

Usvaja se skraćeni zapisnik s 5. sjednice Gradskog vijeća Grada Karlovca održane dana 25. rujna 2025. godine u tekstu kako je dostavljen vijećnicima s pozivom za 7. sjednicu Gradskog vijeća Grada Karlovca.

II.

Zapisnik se nalazi u prilogu ovog Zaključka i čini njegov sastavni dio.

**TOČKA 3.**

**Odluka o dugoročnom kreditnom zaduženju Grada Karlovca**

Uvodno obrazloženje dala je gospođa Karolina Burić, dipl.oec., pročelnica Upravnog odjela za proračun i financije.

Predsjednik Gradskog vijeća izvijestio je vijećnike da je Odbor za financije, gradski proračun i gradsku imovinu razmatrao navedenu točku te predlažu da se donese Odluka o dugoročnom kreditnom zaduženju Grada Karlovca.

U raspravi su sudjelovali: Dragutin Belavić, Ivana Fočić, Dražen Blažević, Karolina Burić.

Nakon provedene rasprave, od nazočnih 20 vijećnika u vijećnici, vijeće je sa 20 glasova ZA donijelo:

**Odluku**

**o dugoročnom kreditnom zaduženju Grada Karlovca**

Članak 1.

Odobrava se kreditno zaduženje Grada Karlovca u iznosu od 3.150.000,00 € kod Karlovačke banke d.d. uz slijedeće uvjete:

1. Vrsta kredita: dugoročni kredit u €
2. Način i rok korištenja kredita: sukcesivno korištenje, najkasnije do 31.03.2027. godine
3. Poček: 5 mjeseci, od 01.04.2027. do 31.08.2027. godine
4. Rok otplate kredita: 10 godina, a najkasnije do 01.09.2037. godine
5. Način otplate glavnice: u 40 jednakih kvartalnih rata nakon 5 mjeseci počeka
6. Kamatna stopa

* redovna: 2,50% godišnje, fiksna
* interkalarna: u visini redovne, naplaćuje se mjesečno
* u počeku: u visini redovne
* nakon dospijeća: obračuna se i naplaćuje zakonska zatezna kamata
* način obračuna: proporcionalna metoda
* dospijeće: 10 dana od dana obračuna

1. Naknada

* za odobravanje i korištenje: ne naplaćuje se
* za prijevremenu djelomičnu/konačnu otplatu kredita: ne naplaćuje se
* za odobreni, a neiskorišteni iznos kredita: ne naplaćuje se

1. Instrument osiguranja kredita: zadužnica Grada Karlovca

Članak 2.

Dugoročni kredit iz članka 1. ove Odluke koristit će se za financiranje kapitalnih projekata Grada Karlovca:

* K600106 Dogradnja OŠ Mahično
* K600107 Izgradnja dvorane OŠ Rečica
* K600108 Izgradnja dvorane OŠ Braća Seljan

Članak 3.

Zadužuje se Upravni odjel za proračun i financije za pripremu sve potrebne dokumentacije za dobivanje suglasnosti Vlade RH za kreditno zaduženje Grada Karlovca.

Članak 4.

Ovlašćuje se gradonačelnik Grada Karlovca za sklapanje Ugovora o kreditu sa Karlovačkom bankom d.d. nakon dobivanja suglasnosti Vlade RH na zaduženje.

Članak 5.

Ova Odluka stupa na snagu osmog dana od dana objave u „Glasniku Grada Karlovca“.

**TOČKA 4.**

**Odluka o stavljanju izvan snage Provedbenog urbanističkog plana Banija-Ilovac II etapa**

Uvodno obrazloženje dala je gospođa Vesna Ribar, dipl.ing.građ., pročelnica Upravnog odjela za prostorno uređenje i poslove provedbe dokumenata prostornog uređenja i Marinko Maradin, predstavnik Zavoda za prostorno uređenje Karlovačke županije.

Predsjednik Gradskog vijeća izvijestio je vijećnike da je Odbor za komunalni sustav i razvoj grada razmatrao navedenu točku te predlažu da se donese Odluka o stavljanju izvan snage Provedbenog urbanističkog plana Banija-Ilovac II etapa.

U raspravi su sudjelovali: Dobriša Adamec, Vesna Ribar, Marinko Maradin, Dragutin Belavić.

Nakon provedene rasprave, od nazočnih 20 vijećnika u vijećnici, vijeće je sa 12 glasova ZA i 8 glasova SUZDRŽANIH donijelo:

**Odluku**

**o stavljanju izvan snage Provedbenog urbanističkog plana Banija-Ilovac II etapa**

(Službene novine Općine Karlovac br.11/87 i Glasnik Grada Karlovca 9/06)

**Članak 1.**

(1) Ovom Odlukom stavlja se izvan snage Provedbeni urbanistički plan „Banija – Ilovac II. etapa“ (Službene novine Općine Karlovac br.11/87 i Glasnik Grada Karlovca 9/06 - dalje u tekstu: Plan)

(2) Plan se stavlja izvan snage u cijelom svom obuhvatu.

**Članak 2.**

1. Ova Odluka stupa na snagu osmog dana od dana objave u „Glasniku Grada Karlovca““ – službenom glasilu Grada Karlovca.

**TOČKA 5.**

**Odluka o stavljanju izvan snage Provedbenog urbanističkog plana Luščić – Luščić 4**

Uvodno obrazloženje dala je gospođa Vesna Ribar, dipl.ing.građ., pročelnica Upravnog odjela za prostorno uređenje i poslove provedbe dokumenata prostornog uređenja i Marinko Maradin, predstavnik Zavoda za prostorno uređenje Karlovačke županije.

Predsjednik Gradskog vijeća izvijestio je vijećnike da je Odbor za komunalni sustav i razvoj grada razmatrao navedenu točku te predlažu da se donese Odluka o stavljanju izvan snage Provedbenog urbanističkog plana Luščić – Luščić 4.

U raspravi su sudjelovali: Dragutin Belavić, Vesna Ribar.

Nakon provedene rasprave, od nazočnih 20 vijećnika u vijećnici, vijeće je sa 11 glasova ZA i 9 glasova SUZDRŽANIH donijelo:

**Odluku**

**o stavljanju izvan snage Provedbenog urbanističkog plana Luščić – Luščić 4**

(Službene novine Općine Karlovac br.4/89, br. 1/91,

Glasnik Grada Karlovca br. 7/96, 4/04, 17/07, 4/08, 6/08 i 2/22)

**Članak 1.**

1. Ovom Odlukom stavlja se izvan snage Provedbeni urbanistički plan „Luščić“ (Luščić 4) (Službene novine Općine Karlovac br.4/89, br. 1/91, Glasnik Grada Karlovca br. 7/96, 4/04, 17/07, 4/08, 06/08 i 2/22), u daljnjem tekstu: Plan.
2. Obuhvat Plana koji se stavlja izvan snage označen je na grafičkom prikazu koji je sastavni dio ove Odluke.

**Članak 2.**

1. Ova Odluka stupa na snagu osmog dana od dana objave u Glasniku Grada Karlovca – službenom glasilu Grada Karlovca.

**TOČKA 6.**

**Odluka o stavljanju izvan snage Detaljnog plana uređenja Luščić 1**

Uvodno obrazloženje dala je gospođa Vesna Ribar, dipl.ing.građ., pročelnica Upravnog odjela za prostorno uređenje i poslove provedbe dokumenata prostornog uređenja i Marinko Maradin, predstavnik Zavoda za prostorno uređenje Karlovačke županije.

Predsjednik Gradskog vijeća izvijestio je vijećnike da je Odbor za komunalni sustav i razvoj grada razmatrao navedenu točku te predlažu da se donese Odluka o stavljanju izvan snage Detaljnog plana uređenja Luščić 1.

Budući da nije bilo rasprave, od nazočnih 20 vijećnika u vijećnici, vijeće je sa 11 glasova ZA i 8 glasova SUZDRŽANIH donijelo:

**Odluku**

**o stavljanju izvan snage Detaljnog plana uređenja Luščić 1**

(Glasnik Grada Karlovca, br 17/07)

**Članak 1.**

1. Ovom Odlukom stavlja se izvan snage Detaljni plan uređenja „Luščić 1“ (Glasnik Grada Karlovca**,** broj 17/07 - dalje u tekstu: Plan)
2. Plan se stavlja izvan snage u cijelom svom obuhvatu.

**Članak 2.**

1. Ova Odluka stupa na snagu osmog dana od dana objave u Glasniku Grada Karlovca – službenom glasilu Grada Karlovca.

**TOČKA 7.**

**Odluka o izboru članova za 8. saziv Savjeta mladih Grada Karlovca**

Uvodno obrazloženje dala je gospođa Draženka Sila Ljubenko, prof.pedagog., pročelnica Upravnog odjela za društvene djelatnosti.

Predsjednik Gradskog vijeća izvijestio je vijećnike da je Odbor za izbor i imenovanja razmatrao navedenu točku te predlažu da se donese Odluka o izboru članova za 8. saziv Savjeta mladih Grada Karlovca.

Budući da nije bilo rasprave prelazi se na javno glasovanje. Od 10 kandidata bira se 9 kandidata koji će činiti 8. saziv Savjeta mladih.

1. Adamec Grgur dobio je 9 glasova ZA, 11 glasova PROTIV
2. Čurčija Lara dobila je 20 glasova ZA
3. Karas Ivan dobio je 20 glasova ZA
4. Kečkeš Fran dobio je 20 glasova ZA
5. Magdić Vita dobila je 20 glasova ZA
6. Majdančić Antonija dobila je 20 glasova ZA
7. Mataković Margareta dobila je 20 glasova ZA
8. Milek Marno dobio je 20 glasova ZA
9. Mutak Luka dobio je 20 glasova ZA
10. Trupković Roko dobio je 20 glasova ZA

Nakon provedenog javnog glasovanja, predsjednik predlaže da se donese Odluka o izboru članova za 8. saziv Savjeta mladih Grada Karlovca. Za članove 8. saziva Savjeta mladih izabrani su:

1. Čurčija Lara

2. Karas Ivan

3. Kečkeš Fran

4. Magdić Vita

5. Majdančić Antonija

6. Mataković Margareta

7. Milek Marno

8. Mutak Luka

9. Trupković Roko

Od nazočnih 20 vijećnika u vijećnici, vijeće je sa 19 glasova ZA i 1 glasom SUZDRŽANIM donijelo:

**Odluku**

**o izboru članova za 8. saziv Savjeta mladih Grada Karlovca**

I

Temeljem provedenog izbora za članove Savjeta mladih na 7. sjednici Gradskog vijeća grada Karlovca održanoj dana 30. listopada 2025. godine sukladno Odluci o osnivanju Savjeta mladih Grada Karlovca (Glasnik Grada Karlovca 9/24) te sukladno Izvješću Odbora za izbor i imenovanja o provjeri formalnih uvjeta i utvrđenih kandidatura (KLASA: 024-03/25-03/05, URBROJ: 2133-1-03-01/08-25-32) utvrđuje se da su za članove 8. saziva Savjeta mladih Grada Karlovca izabrani:

1. Čurčija Lara

2. Karas Ivan

3. Kečkeš Fran

4. Magdić Vita

5. Majdančić Antonija

6. Mataković Margareta

7. Milek Marno

8. Mutak Luka

9. Trupković Roko

II

Broj članova Savjeta mladih Grada Karlovca utvrđen je sukladno članku 8. Zakona o savjetima mladih (NN 41/14, 83/23) i članku 4. Odluke o osnivanju Savjeta mladih Grada Karlovca (GGK 9/24).

Mandat članova Savjeta mladih traje do stupanja na snagu odluke Vlade Republike Hrvatske o raspisivanju sljedećih redovitih lokalnih izbora odnosno do stupanja na snagu odluke Vlade Republike Hrvatske o raspuštanju predstavničkog tijela sukladno odredbama zakona kojim se uređuje lokalna i područna (regionalna) samouprava.

III

Rezultati izbora za članove Savjeta mladih Grada Karlovca objavljuju se na službenim mrežnim stranicama Grada Karlovca.

Savjet mladih mora se konstituirati u roku od 30 dana od dana objave rezultata izbora sukladno članku 8. Odluke o osnivanju Savjeta mladih Grada Karlovca (Glasnik Grada Karlovca 9/24).

IV

Gradonačelnik Grada Karlovca je sukladno članku 18. Odluke o osnivanju Savjet mladih Grada Karlovca (Glasnik Grada Karlovca 9/24) dana 17. listopada 2025. godine donio Odluku o visini novčane naknade za rad članova 8. saziva Savjeta mladih (KLASA: 024-02/25-01/107, URBROJ: 2133-1-10/02-25-1) te je ista određena u iznosu od 27,00 eura.

V

Ova Odluka stupa na snagu osam dana od objave u Glasniku grada Karlovca.

**TOČKA 8.**

**Odluka o vrijednosti boda komunalne naknade**

Uvodno obrazloženje dala je gospođa Snježana Cindrić, mag.oec., pročelnica Upravnog odjela za komnalno gospodarstvo, promet i mjesnu samoupravu.

Predsjednik Gradskog vijeća izvijestio je vijećnike da je Odbor za komunalni sustav i razvoj grada razmatrao navedenu točku te predlažu da se donese Odluka o vrijednosti boda komunalne naknade.

U raspravi su sudjelovali: Danijela Magdić, Snježana Cindrić, Dimitrije Birač, Ivana Fočić, Dragutin Belavić, Marin Svetić, Dražen Blažević, Luka Kučinić, Alenko Ribić, Tihomir Mamić.

Nakon provedene rasprave, od nazočnih 20 vijećnika u vijećnici, vijeće je sa 11 glasova ZA, 8 glasova PROTIV i 1 glasom SUZDRŽANIM donijelo:

**Odluku**

**o vrijednosti boda komunalne naknade**

Članak 1.

Vrijednost boda komunalne naknade (B) za područje Grada Karlovca određuje se u iznosu 1,35 EUR/m2 na godišnjoj razini.

Članak 2.

Stupanjem na snagu ove Odluke prestaje važiti Odluka o određivanju vrijednosti boda komunalne naknade („Glasnik Grada Karlovca“ br. 18/18).

Članak 3.

Ova Odluka objavit će se u „Glasniku Grada Karlovca“, a stupa na snagu 1. siječnja 2026. godine.

**TOČKA 9.**

**Odluka o davanju na upravljanje i korištenje Motocross staze Logorište**

Uvodno obrazloženje dala je gospođa Marina Pavić Črne, mag.iur., pročelnica Upravnog odjela za imovinsko pravne poslove i upravljanje imovinom.

Predsjednik Gradskog vijeća izvijestio je vijećnike da je Odbor za financije, gradski proračun i gradsku imovinu razmatrao navedenu točku te predlažu da se donese Odluka o davanju na upravljanje i korištenje Motocross staze Logorište.

U raspravi su sudjelovali: Vesna Horvat, Marina Pavić Črne, Dobriša Adamec, Danijela Magdić, Ivana Fočić, Snježana Cindrić, Marin Svetić, Tihomir Mamić.

Nakon provedene rasprave, od nazočnih 19 vijećnika u vijećnici, vijeće je sa 19 glasova ZA donijelo:

**Odluku**

**o davanju na upravljanje i korištenje Motocross staze Logorište**

**Članak 1.**

1. Motocross klubu MX Karlovac, Seljani 19, Karlovac, OIB: 92817695359 (u daljnjem tekstu: „upravitelj“) daje se na upravljanje i korištenje javna sportska građevina - Motocross staza Logorište, koja se nalazi na zemljištu pod oznakom kč.br. 982, površine 70847 m2, upisana u zk.ul.br. 1189 k.o. Mala Švarča 1, (u daljnjem tekstu: „Motocross staza“).
2. Javna sportska građevina iz st. 1. ovog članka povjerava se na upravljanje bez naknade u svrhu upravljanja, provođenja mjera zaštite i očuvanja objekta te razvoja i obavljanja športske djelatnosti upravitelja.

**Članak 2.**

1. Upravitelj se obvezuje objekt iz čl. 1. koristiti pažnjom dobrog gospodara, u skladu sa važećim propisima, na način koji osigurava njegovu punu funkciju i jamči očuvanje njegove vrijednosti.

**Članak 3.**

1. Ovlašćuje se gradonačelnik na potpis ugovora o upravljanju i korištenju Motocross staze kojim će se urediti način i uvjeti upravljanja objektom iz čl. 1. ove Odluke u skladu s odredbama Odluke o načinu upravljanja i korištenja sportskih građevinama u vlasništvu Grada Karlovca.

**Članak 4.**

1. Ova Odluka objavit će se u Glasniku Grada Karlovca i stupa na snagu osmog dana od dana objave u Glasniku Grada Karlovca.

**TOČKA 10.**

**Odluka o prijenosu prava vlasništva zemljišta bez naknade na Republiku Hrvatsku, u svrhu zahvata u prostoru – građenja dijela državne ceste 545, dionice užeg gradskog prstena od Krležine ulice do Ulice Marina Držića u Karlovcu, na području grada Karlovca**

Marina Pavić Črne, mag.iur., pročelnica Upravnog odjela za imovinsko pravne poslove i upravljanje imovinom.

Predsjednik Gradskog vijeća izvijestio je vijećnike da je Odbor za financije, gradski proračun i gradsku imovinu razmatrao navedenu točku te predlažu da se donese Odluka o prijenosu prava vlasništva zemljišta bez naknade na Republiku Hrvatsku, u svrhu zahvata u prostoru – građenja dijela državne ceste 545, dionice užeg gradskog prstena od Krležine ulice do Ulice Marina Držića u Karlovcu, na području grada Karlovca.

Budući da nije bilo rasprave, od nazočnih 19 vijećnika u vijećnici, vijeće je sa 19 glasova ZA donijelo:

**Odluku**

**o prijenosu prava vlasništva zemljišta bez naknade na Republiku Hrvatsku, u svrhu zahvata u prostoru – građenja dijela državne ceste 545, dionice užeg gradskog prstena od Krležine ulice do Ulice Marina Držića u Karlovcu, na području grada Karlovca**

I

Odobrava se prijenos prava vlasništva zemljišta bez naknade na Republiku Hrvatsku, u svrhu zahvata u prostoru - građenja dijela državne ceste 545, dionice užeg gradskog prstena od Krležine ulice do Ulice Marina Držića u Karlovcu, na području grada Karlovca, u skladu sa Lokacijskom dozvolom izdanom od strane Karlovačke županije, Grada Karlovca, Upravnog odjela za poslove provedbe dokumenata prostornog uređenja KLASA: UP/I-350-05/17-01/000007, URBROJ: 2133/01-05/02-17-0005 od 12. lipnja 2017. godine, koja je stekla svojstvo pravomoćnosti dana 07. srpnja 2017. godine i Rješenjem o izmjeni lokacijske dozvole KLASA: UP/I-350-05/19-01/000005, URBROJ: 2133/01-05/04-19-0002 od 12. travnja 2019. godine, nekretnina označenih kao:

k.č.br. 1780/2, Luščić, livada, površine 99 m², k.č.br. 1784/2, Luščić, livada, površine 597 m², k.č.br. 1785/17, Luščić, livada, površine 430 m², k.č.br. 1822/3, Novi Centar, livada, površine 20 m², k.č.br. 2160/1, Žorovica, prirodno neplodno zemljište, površine 156 m², k.č.br. 2182/2, Luščić, neplodno zemljište, površine 247 m², k.č.br. 2183/1, Luščić Šilj, prirodno neplodno zemljište, površine 230 m², k.č.br. 2184/1, Luščić Žorovica, prirodno neplodno zemljište, površine 606 m², k.č.br. 1809, Luščić, livada, površine 921 m², k.č.br. 1810/3, Luščić, livada, površine 20 m², k.č.br. 1801/2, Luščić, livada, površine 1397 m², k.č.br. 1799/1, Luščić, livada, površine 104 m², k.č.br. 1812/2, Ljudevita Šestića, ulica, površine 1210 m², k.č.br. 4204/6, Luščić, ulica, površine 181 m², k.č.br. 4204/9, Luščić, ulica, površine 146 m², 20/862 suvlasničkog dijela k.č.br. 1795/6, Luščić, livada, površine 754 m², k.č.br. 1793/3, Luščić, livada, površine 280 m², k.č.br. 1795/7, Luščić, livada, površine 313 m², k.č.br. 1795/9, Luščić, livada, površine 33 m², k.č.br. 1795/11, Luščić, livada, površine 876 m², k.č.br. 1789/2, Luščić, put, površine 27 m², k.č.br. 1545/4, Kranjčevićeva ul., livada, površine 1181 m² i k.č.br. 1545/5, Kranjčevićeva ul., livada, površine 1072 m², sve k.o. Karlovac II.

II

Grad Karlovac i Hrvatske ceste d.o.o., za upravljanje, građenje i održavanje državnih cesta, Vončinina 3, Zagreb, OIB: 55545787885, u ime i za račun Republike Hrvatske, zaključit će za nekretnine iz točke I. ove Odluke, Ugovor o prijenosu prava vlasništva nekretnina bez naknade.

III

Ovlašćuje se gradonačelnik Grada Karlovca za potpisivanje Ugovora o prijenosu prava vlasništva bez naknade, kojim će se detaljno urediti način i uvjeti prijenosa prava vlasništva nekretnina iz točke 1. ove Odluke.

IV

Ova odluka objavit će se u Glasniku Grada Karlovca.

**TOČKA 11.**

**Odluka o pokretanju postupka raspolaganja nekretninama u k.o. Karlovac I na temelju javnog natječaja**

Marina Pavić Črne, mag.iur., pročelnica Upravnog odjela za imovinsko pravne poslove i upravljanje imovinom.

Predsjednik Gradskog vijeća izvijestio je vijećnike da je Odbor za financije, gradski proračun i gradsku imovinu razmatrao navedenu točku te predlažu da se donese Odluka o pokretanju postupka raspolaganja nekretninama u k.o. Karlovac I na temelju javnog natječaja.

U raspravi su sudjelovali: Dimitrije Birač, Marina Pavić Črne, Ivana Fočić.

Nakon provedene rasprave, od nazočnih 17 vijećnika u vijećnici, vijeće je sa 17 glasova ZA donijelo:

**Odluku**

**o pokretanju postupka raspolaganja nekretninama u k.o. Karlovac I na temelju javnog natječaja**

I.

Nekretnina označena kao zk.č.br. 421/1, Ilovac, ukupne površine 3017 m2, zk.ul.br. 2266, k.o. Karlovac I, upisana u zemljišnim knjigama Općinskog suda u Karlovcu, Zemljišnoknjižni odjel Karlovac te zk.č.br. 419/5, Ilovac, ukupne površine 558 m2, zk.ul.br. 2479, k.o. Karlovac I, upisana u zemljišnim knjigama Općinskog suda u Karlovcu, Zemljišnoknjižni odjel Karlovac, upisane u vlasništvu Republike Hrvatske, prodat će se kao cjelina putem javnog natječaja i to javnim prikupljanjem ponuda, o čemu će se objaviti oglas u jednom od visokotiražnih dnevnih listova, na mrežnim stranicama Grada Karlovca, Ministarstva prostornog uređenja, graditeljstva i državne imovine te na mrežnim stranicama Hrvatske gospodarske komore.

II.

Za nekretnine navedene u točki I. Odluke početna cijena utvrđena je u iznosu od 235.000,00 EUR (slovima: dvjestotridesetpettisućaeura).

III.

Kupac nekretnine iz točke I. ove Odluke, osim kupoprodajne cijene, snosi i trošak procjene nekretnina ovlaštenog sudskog vještaka u iznosu od 236,52 EUR.

IV.

Kupac nekretnina iz točke I. ove Odluke dužan je, osim kupoprodajne cijene te troška procjene vrijednosti nekretnina, snositi i iznos naknade za izdvajanje nekretnine iz šumskogospodarskog područja Republike Hrvatske, prema privremenom obračunu naknade od strane Hrvatskih šuma d.o.o. u Karlovcu, KLASA: KA/25-01/944, URBROJ: 09-00-06/01-25-02, od 26. kolovoza 2025. godine.

Privremeni obračun Hrvatskih šuma d.o.o. procjenjuje iznos naknade za izdvajanje nekretnine zk.č.br. 421/1, k.o. Karlovac I, navedene i opisane u točki I. ove Odluke iz šumskogospodarskog područja Republike Hrvatske u iznosu od 775,34 EUR.

V.

Ova Odluka objavit će se u Glasniku Grada Karlovca i stupa na snagu prvog dana od dana objave u Glasniku Grada Karlovca.

**TOČKA 12.**

**Odluka o drugoj izmjeni Odluke o raspoređivanju sredstava Proračuna Grada Karlovca namijenjenih financiranju političkih stranaka i nezavisnih vijećnika Gradskog vijeća Grada Karlovca za 2025. godinu**

Uvodno obrazloženje dala je gospođa Dijana Kujinek, mag.nov., pročelnica Upravnog odjela za poslove gradonačelnika.

Predsjednik Gradskog vijeća izvijestio je vijećnike da je Odbor za financije, gradski proračun i gradsku imovinu razmatrao navedenu točku te predlažu da se donese Odluka o drugoj izmjeni Odluke o raspoređivanju sredstava Proračuna Grada Karlovca namijenjenih financiranju političkih stranaka i nezavisnih vijećnika Gradskog vijeća Grada Karlovca za 2025. godinu.

Budući da nije bilo rasprave, od nazočnih 17 vijećnika u vijećnici, vijeće je sa 17 glasova ZA donijelo:

**Odluku**

**o drugoj izmjeni Odluke o raspoređivanju sredstava Proračuna Grada Karlovca namijenjenih financiranju političkih stranaka i nezavisnih vijećnika Gradskog vijeća Grada Karlovca za 2025. godinu**

Članak 1.

U Odluci o raspoređivanju sredstava Proračuna Grada Karlovca namijenjenih financiranju političkih stranaka i nezavisnih vijećnika Gradskog vijeća Grada Karlovca za 2025. godinu („Glasnik Grada Karlovca“ br. 23A/2024 i 9/2025) u članku 5. stavku 2. tablični prikaz pod rednim brojem 7. mijenja se i glasi:

|  |  |  |  |  |  |
| --- | --- | --- | --- | --- | --- |
| **Redni broj** | **Naziv političke stranke** | **Broj vijećnika** | | **Ukupan**  **broj vijećnika** | **Tromjesečni iznos** |
| **7.** | **Nezavisni vijećnik**  **Dragutin Belavić** | 1 |  | 1 | **476,00 €** |

Članak 2.

Ova Odluka objavit će se u Glasniku Grada Karlovca i stupa na snagu osmog dana od dana objave.

**TOČKA 13.**

**Pravilnik o stavljanju izvan snage Pravilnika o ocjenjivanju službenika i namještenika u upravnim tijelima Grada Karlovca**

Uvodno obrazloženje dala je gospođa Dijana Kujinek, mag.nov., pročelnica Upravnog odjela za poslove gradonačelnika.

Predsjednik Gradskog vijeća izvijestio je vijećnike da je Odbor za statut i poslovnik razmatrao navedenu točku te predlažu da se donese Pravilnik o stavljanju izvan snage Pravilnika o ocjenjivanju službenika i namještenika u upravnim tijelima Grada Karlovca.

Budući da nije bilo rasprave od nazočnih 17 vijećnika u vijećnici, vijeće je sa 17 glasova ZA donijelo:

**Pravilnik**

**o stavljanju izvan snage Pravilnika o ocjenjivanju službenika i namještenika u upravnim tijelima Grada Karlovca**

Članak 1.

Ovim Pravilnikom stavlja se izvan snage Pravilnik o ocjenjivanju službenika i namještenika

u upravnim tijelima Grada Karlovcao („Glasnik Grada Karlovca“ br. 23B/24).

Članak 2.

Ovaj Pravilnik stupa na snagu osmog dana od dana objave u „Glasniku Grada Karlovca“.

**TOČKA 14.**

**Zaključak o prihvaćanju godišnjeg Izvješća o ostvarenju plana i programa rada Dječjeg vrtića Četiri rijeke za 2024./2025. pedagošku godinu**

Uvodno obrazloženje dala je gospođa Anita Štefanac, ravnateljica Dječjeg vrtića Četiri rijeke.

Predsjednik Gradskog vijeća izvijestio je vijećnike da je Nadzorni odbor razmatrao navedenu točku te predlažu da se donese Zaključak o prihvaćanju godišnjeg Izvješća o ostvarenju plana i programa rada Dječjeg vrtića Četiri rijeke za 2024./2025. pedagošku godinu.

U raspravi je sudjelovala: Ivana Zaborski.

Nakon provedene rasprave, od nazočnih 18 vijećnika u vijećnici, vijeće je sa 18 glasova ZA donijelo:

**Zaključak**

**o prihvaćanju godišnjeg Izvješća o ostvarenju plana i programa rada Dječjeg vrtića Četiri rijeke za 2024./2025. pedagošku godinu**

I.

Prihvaća se Godišnje izvješće o ostvarenju plana i programa rada Dječjeg vrtića Četiri rijeke za 2024./2025. pedagošku godinu u tekstu kako su ga vijećnici dobili s pozivom za ovu sjednicu Gradskog vijeća Grada Karlovca.

II.

Ovaj Zaključak objavit će se u Glasniku Grada Karlovca, a tekst Izvješća pohranit će se uz izvornik i neće se objavljivati.

**TOČKA 15.**

**Zaključak o prihvaćanju godišnjeg Izvješća o ostvarenju plana i programa rada Dječjeg vrtića Karlovac za 2024./2025. pedagošku godinu**

Uvodno obrazloženje dala je gospođa Danka Pavletić, ravnateljica Dječjeg vrtića Karlovac.

Predsjednik Gradskog vijeća izvijestio je vijećnike da je Nadzorni odbor razmatrao navedenu točku te predlažu da se donese Zaključak o prihvaćanju godišnjeg Izvješća o ostvarenju plana i programa rada Dječjeg vrtića Karlovac za 2024./2025. pedagošku godinu.

U raspravi je sudjelovala: Sandra Skolan.

Nakon provedene rasprave, od nazočnih 18 vijećnika u vijećnici, vijeće je sa 18 glasova ZA donijelo:

**Zaključak**

**o prihvaćanju godišnjeg Izvješća o ostvarenju plana i programa rada Dječjeg vrtića Karlovac za 2024./2025. pedagošku godinu**

I.

Prihvaća se Godišnje izvješće o ostvarenju plana i programa rada Dječjeg vrtića Karlovac za 2024./2025. pedagošku godinu u tekstu kako su ga vijećnici dobili s pozivom za ovu sjednicu Gradskog vijeća Grada Karlovca.

II.

Ovaj Zaključak objavit će se u Glasniku Grada Karlovca, a tekst Izvješća pohranit će se uz izvornik i neće se objavljivati.

**TOČKA 16.**

**Rješenje za odobrenje postavljanja štanda/klupe za prodaju voća i povrća na privatnom zemljištu na adresi Dubovac 6 u Karlovcu**

Uvodno obrazloženje dao je gospodin Robert Vodopić, dipl.oec., službenik ovlašten za privremeno obavljanje poslova pročelnika Upravnog odjela za gospodarstvo, razvoj grada i fondnove EU.

Predsjednik Gradskog vijeća izvijestio je vijećnike da je Odbor za komunalni sustav i razvoj grada razmatrao navedenu točku te predlažu da se donese Rješenje za odobrenje postavljanja štanda/klupe za prodaju voća i povrća na privatnom zemljištu na adresi Dubovac 6 u Karlovcu.

U raspravi su sudjelovali: Danijela Magdić, Tihomir Mamić.

Nakon provedene rasprave, od nazočnih 18 vijećnika u vijećnici, vijeće je sa 18 glasova ZA donijelo:

**Rješenje**

**za odobrenje postavljanja štanda/klupe za prodaju voća i povrća na privatnom zemljištu na adresi Dubovac 6 u Karlovcu**

I.

**Odobrava se** podnositelju zahtjeva, Jurju Primorcu Kordi, Ulica sv. Ćirila i Metodija 14, Metković, članu obiteljskog poljoprivrednog gospodarstva VANA RAC, nositeljice Silvane Primorac, Metković, Ulica sv. Ćirila i Metodija 14/5, OIB:47656952423 (u daljnjem tekstu: OPG VANA RAC) **postavljanje štanda/klupe za prodaju voća i povrća iz proizvodnje OPG-a VANA RAC na privatnom zemljištu** na adresi Dubovac 6 u Karlovcu.

Podnositelju zahtjeva je Damir Pavlek, suvlasnik zemljišta na adresi Dubovac 6, Karlovac, dao suglasnost za korištenje prostora s namjenom za postavljanje štanda za prodaju proizvoda OPG-a VANA RAC.

II.

Štand mora biti postavljen na način da bude odmaknut od nogostupa najmanje 1,6 m.

Zaustavljanje i parkiranje vozila uz štand mora omogućiti nesmetan i siguran prolaz pješaka i biciklista nogostupom na predmetnoj lokaciji.

III.

Ne propisuje se poseban vanjski izgled štanda/klupe. Štand/klupa mora biti uredan, čist i tehnički ispravan. Prostor oko štanda podnositelj zahtjeva je dužan držati urednim i čistim te se mora osigurati posuda za zbrinjavanje otpada.

IV.

Grad Karlovac ne odgovara za štetu nastalu iz bilo kojeg razloga.

V.

Protiv ovog Rješenja ne može se izjaviti žalba, već se može pokrenuti upravni spor.

VI.

Ovo Rješenje objavit će se u „Glasniku Grada Karlovca“.

Dovršeno u: 17:04

ZAPISNIČAR PREDSJEDNIK

Mirna Mileusnić GRADSKOG VIJEĆA GRADA KARLOVCA

Mario Jovković, mag.psych.