|  |  |
| --- | --- |
| Grb RH.pngREPUBLIKA HRVATSKA  KARLOVAČKA ŽUPANIJA |  |
| Grb-boja.jpg GRAD KARLOVAC |

GRADSKO VIJEĆE

KLASA:

URBROJ:

Karlovac, PRIJEDLOG

Na temelju članka 18. stavka 1. Zakona o proračunu („Narodne novine“ broj 144/21) i članaka 34. i 97. Statuta Grada Karlovca („Glasnik Grada Karlovca“ broj 7/09, 8/09, 3/13, 6/13, 1/15-potpuni tekst, 3/18, 13/18, 6/20, 4/21, 8/21, 9/21-potpuni tekst i 10/22) Gradsko vijeće Grada Karlovca na \_\_\_\_ sjednici održanoj dana \_\_\_\_\_\_\_\_\_\_\_\_ 2025. godine donijelo je

**ODLUKU**

**O IZMJENI ODLUKE O IZVRŠAVANJU PRORAČUNA**

**GRADA KARLOVCA ZA 2025. GODINU**

Članak 1.

U Odluci o izvršavanju proračuna Grada Karlovca za 2025. godinu („Glasnik Grada Karlovca“ br. 23A/24, 6/25) članak 36. mijenja se i glasi:

„(1) Proračunski korisnici Grada i ostale ustanove čiji je osnivač ili suosnivač Grad mogu se dugoročno zaduživati samo za namjene utvrđene u članku 120. stavku 1. Zakona o proračunu i refinancirati ili reprogramirati ostatak duga po osnovi kredita ili zajma uz suglasnost Grada, sukladno važećim propisima i Statutu Grada Karlovca.

(2) Suglasnosti iz stavka 1. ovoga članka uključuju se u opseg mogućeg zaduživanja Grada.

(3) Pravne osobe u većinskom vlasništvu ili suvlasništvu Grada mogu se dugoročno zaduživati i refinancirati ili reprogramirati ostatak duga po osnovi kredita ili zajma uz suglasnost Grada, sukladno važećim propisima i Statutu Grada Karlovca.

(4) Ako se pravna osoba iz stavka 3. ovoga članka dugoročno zadužuje kod međunarodne financijske institucije, na odluku o davanju suglasnosti za dugoročno zaduživanje pravne osobe obvezno je ishoditi prethodnu suglasnost ministra financija.

(5) Grad može dati jamstvo za dugoročno zaduživanje proračunskom korisniku Grada i ustanovi iz stavka 1. ovoga članka te pravnoj osobi iz stavka 3. ovoga članka, uz prethodno dobivenu suglasnost ministra financija, sukladno važećim propisima i Statutu Grada Karlovca.

(6) Dana jamstva iz stavka 5. ovoga članka uključuju se u opseg mogućeg zaduživanja Grada.

(7) Iznimno od odredbe stavka 6. ovoga članka, jamstvo koje je dano za zaduženje do ukupno prihvatljivog troška projekta sufinanciranog iz sredstava Europske unije ne uključuje se u opseg mogućeg zaduživanja Grada.

(8) Zahtjev za izdavanje suglasnosti za zaduživanje i/ili davanje jamstva iz ovoga članka se podnosi Upravnom odjelu za proračun i financije u pisanom obliku i mora sadržavati: namjenu kredita, naziv kreditora i uvjete kreditiranja s planom otplate.

(9) Grad je obvezan o danim suglasnostima izvještavati Ministarstvo financija sukladno članku 128. Zakona o proračunu.

(10) Grad je obvezan o danim jamstvima izvještavati Ministarstvo financija sukladno članku 130. Zakona o proračunu.

(11) Pravne osobe u većinskom vlasništvu ili suvlasništvu Grada i ustanove čiji je osnivač Grad koje su dobile suglasnost ili jamstvo u smislu ovoga članka, dužne su Upravnom odjelu za proračun i financije tromjesečno, do 5. u mjesecu za prethodno tromjesečje dostaviti informacije o stanju zaduženosti, a ugovor o zaduživanju u roku od pet dana od dana potpisivanja.“

Članak 2.

Ova Odluka stupa na snagu osmog dana od dana objave u „Glasniku Grada Karlovca“.

PREDSJEDNIK GRADSKOG VIJEĆA

GRADA KARLOVCA

Mario Jovković, mag.psych.

Obrazloženje

Odluka o izvršavanju proračuna Grada Karlovca za 2025. godinu („Glasnik Grada Karlovca“ broj 23A/24) donesena je na sjednici Gradskog vijeća dana 17. prosinca 2024. godine, a njezina prva izmjena donesena je na sjednici Gradskog vijeća dana 27. ožujka 2025. godine („Glasnik Grada Karlovca“ broj 6/25).

Sukladno članku 18. stavku 3. Zakona o proračunu („Narodne novine“ broj 144/21) odlukom o izvršavanju proračuna jedinice lokalne i područne (regionalne) samouprave uređuje se, između ostalog, opseg zaduživanja i jamstava JLP(R)S te druga pitanja u izvršavanju proračuna.

Člankom 1. ove izmjene Odluke o izvršavanju proračuna Grada Karlovca za 2025. godinu predlažemo izmijeniti članak 36. postojeće Odluke jer je navedeni članak potrebno preciznije urediti u skladu sa odredbama Zakona o proračunu.

Naime, ovom izmjenom se razrađuje i jasnije regulira davanje jamstava Grada Karlovca.

Također, Zakon o proračunu u svom članku 127. razlikuje s jedne strane davanje suglasnosti za dugoročno zaduživanje proračunskim korisnicima JLP(R)S i ostalim ustanovama čiji je osnivač ili suosnivač JLP(R)S od davanja suglasnosti za dugoročno zaduživanje pravnim osobama u većinskom vlasništvu ili suvlasništvu JLP(R)S s druge strane.

Kako Zakonom o proračunu nije propisana, odnosno ograničena namjena za koju se mogu zadužiti pravne osobe u većinskom vlasništvu ili suvlasništvu JLP(R)S, stoga je bilo potrebno izmijeniti postojeću Odluku o izvršavanju proračuna Grada Karlovca za 2025. godinu i uskladiti sa Zakonom o proračunu.

Slijedom navedenog predlaže se Gradskom vijeću donošenje Odluke o izmjeni Odluke o izvršavanju proračuna Grada Karlovca za 2025. godinu.

Pročelnica UO za proračun i financije:

Karolina Burić, dipl.oec.